text:
MUTU 15
Analimba Mtima Kuteteza Anthu a Mulungu
1-3. (a) N’chifukwa chiyani Esitere ayenera kuti ankachita mantha pamene ankapita kukaonana ndi mwamuna wake? (b) Kodi tikambirana mafunso ati okhudza Esitere?
ESITERE anayesetsa kudzilimbitsa mtima pamene ankalowa m’bwalo la nyumba ya mfumu ku Susani. Kulowa m’nyumba imeneyi siinali nkhani yamasewera. Nyumbayi inali ndi ziboliboli zamitundu yambirimbiri. Ziboliboli zina zinali zooneka ngati ng’ombe zokhala ndi mapiko ndipo zina ngati anthu oponya mivi ndi uta. Nyumbayi inalinso ndi makoma a njerwa okhala ndi zithunzi za mikango, zipilala za miyala yosema ndiponso ziboliboli zina zochititsa chidwi kwambiri. Kuwonjezera pamenepa, nyumbayi anaimanga pamalo okwera kwambiri pafupi ndi mapiri a Zagros ndipo inayang’ana kumene kunali mtsinje wa Choaspes. Zinthu zonsezi anazipanga ndi cholinga choti aliyense wofika panyumbayi azizindikira kuti wafika pakhomo pa munthu wolemekezeka kwambiri. Esitere ankapita kukaonana ndi munthu ameneyo, yemwe ankadzitcha kuti “mfumu yaikulu.” Mfumu imene Esitere ankapita kukakumana nayoyi inali Ahasiwero, yemwe analinso mwamuna wake.
2 Koma Ahasiwero sanali munthu woti mtsikana aliyense wachiyuda wokhulupirika angalakelake atakhala mwamuna wake. * Sankatsatira chitsanzo chabwino cha anthu ngati Abulahamu, amene modzichepetsa anatsatira malangizo a Mulungu omuuza kuti amvere zimene mkazi wake Sara ankamuuza. (Gen. 21:12) Ahasiwero sankadziwa chilichonse chokhudza Yehova, Mulungu amene Esitere ankamulambira, komanso Chilamulo chake. Iye ankangodziwa malamulo a Aperisiya, kuphatikizapo lamulo loletsa zimene Esitere ankafuna kuchita pa nthawiyi. Kodi Esitere ankafuna kuchita chiyani? Panali lamulo lonena kuti munthu aliyense wopita kukaonekera pamaso pa mfumu ya Perisiya asanaitanidwe ndi mfumuyo, ayenera kuphedwa. Esitere sanaitanidwe, koma pa nthawiyi ankapita kukaonekera kwa mfumuyo. N’kutheka kuti mmene ankayandikira bwalo lamkati lomwe linali pamalo oonekera kwa mfumu, ankangoona kuti basi kwake kwatha.—Werengani Esitere 4:11; 5:1.
3 Kodi n’chifukwa chiyani Esitere anaika moyo wake pachiswe chonchi? Nanga tingaphunzire chiyani pa chikhulupiriro cha mtsikana ameneyu? Choyamba tiyeni tione chimene chinachititsa kuti Esitere akhale mfumukazi ku Perisiya.
Mbiri ya Esitere
4. Kodi tikudziwa zotani zokhudza Esitere, nanga zinatani kuti iye ayambe kukhala ndi Moredekai?
4 Esitere anali mwana wamasiye ndipo Baibulo silinena zambiri za makolo ake omwe anamutchula dzina lachiheberi lakuti Hadasa. Dzinali limatanthauza “mtengo wa mchisu,” womwe umakhala ndi maluwa okongola oyera. Makolo a Esitere atamwalira, wachibale wake wina dzina lake Moredekai anamuchitira chifundo ndipo anamutenga n’kumakhala naye. Esitere anali mlongo wake wa Moredekai (mwana wa m’bale wa bambo ake). Komabe Moredekai anali wamkulu kwambiri poyerekeza ndi Esitere. Moredekai anatenga Esitere n’kumakhala naye kunyumba kwake ndipo ankamusamalira ngati mwana wake weniweni.—Esitere 2:5-7, 15.
5, 6. (a) Kodi Moredekai ankamulera bwanji Esitere? (b) Kodi Esitere ndi Moredekai ankakhala moyo wotani ku Susani?
5 Moredekai ndi Esitere anali akapolo ochokera ku Yuda ndipo ankakhala mumzinda wa Susani, womwe unali likulu la Ufumu wa Perisiya. Iwo ayenera kuti ankasalidwa ndi anthu chifukwa cha chipembedzo chawo komanso Chilamulo chimene ankayesetsa kuchitsatira. Mosakayikira, Esitere anayamba kumukonda kwambiri Moredekai pamene ankamuphunzitsa za Yehova, yemwe ndi Mulungu wachifundo amene analanditsa anthu Ake m’mavuto osiyanasiyana, ndipo anali kudzawalanditsanso. (Lev. 26:44, 45) N’zodziwikiratu kuti Esitere ndi Moredekai ankakondana kwambiri komanso ankakhulupirirana.
6 Zikuoneka kuti Moredekai anali ndi udindo winawake m’nyumba ya mfumu ku Susani ndipo nthawi zambiri ankakhala pakhomo la mpanda wa nyumbayo limodzi ndi atumiki ena a mfumu. (Esitere 2:19, 21; 3:3) Sitikudziwa kuti Esitere ankakonda kupanga chiyani ali wamng’ono, komabe zikuoneka kuti ankasamalira bwino Moredekai ndi nyumba yawo. N’kutheka kuti nyumba imeneyi inali tsidya lina la mtsinje, osati mbali imene kunali nyumba yachifumu ija. Iye ayenera kuti ankakonda kupita kumsika wa ku Susani kumene anthu ankagulitsa zinthu zosiyanasiyana zopangidwa ndi golide, siliva ndiponso zinthu zina. Koma pa nthawiyi, Esitere sankadziwa kuti m’tsogolo adzakhala ndi zinthu ngati zimenezi zambirimbiri.
Anali “Wokongola Kwambiri”
7. N’chifukwa chiyani Mfumu Ahasiwero inalamula kuti Vasiti asakhalenso mfumukazi, ndipo zotsatira zake zinali zotani?
7 Tsiku lina nkhani inali m’kamwam’kamwa mumzinda wa Susani yonena za zomwe zinachitika kunyumba ya mfumu. Mfumu Ahasiwero inakonzera akuluakulu aboma phwando lalikulu la zakudya zapamwamba ndiponso vinyo. Phwandoli lili mkati, mfumuyo inaganiza zoitana mkazi wake wokongola, Vasiti, yemwe ankadyera kwina ndi azimayi anzake. Koma Vasiti anakana kubwera. Chifukwa chokwiya komanso kuchita manyazi ndi zimenezi, mfumuyo inafunsa alangizi ake chilango chimene ingam’patse Vasiti. Malinga ndi zimene alangiziwo ananena, mfumu inalengeza kuti iye sakhalanso mfumukazi ndipo apeza mkazi wina woti alowe m’malo mwake. Anthu ogwira ntchito kunyumba kwa mfumu anayamba kufufuza atsikana okongola m’dziko lonselo kuti pa atsikana amenewo, mfumuyo idzasankhepo mkazi wake.—Esitere 1:1-22; 2:1-4.
8. (a) N’chifukwa chiyani Moredekai ayenera kuti ankadera nkhawa Esitere pamene ankakula? (b) Kodi mukuganiza kuti tingatsatire bwanji mfundo ya m’Baibulo yonena za kukongola? (Onaninso Miyambo 31:30.)
8 Moredekai ayenera kuti ankanyadira komanso kuda nkhawa poona kuti Esitere akukula ndipo tsopano wayamba kuoneka bwino kwambiri. Baibulo limati: “Mtsikanayu anali wooneka bwino ndi wokongola kwambiri.” (Esitere 2:7) Kukongola n’kwabwino komabe munthu wokongola amakhala wosiririka akakhalanso kuti amachita zinthu mwanzeru ndiponso ndi wodzichepetsa. Ngati munthu wokongola alibe makhalidwe amenewa, amakhala wonyada komanso amakhala ndi makhalidwe ena oipa. (Werengani Miyambo 11:22.) Tikukhulupirira kuti inunso mukuvomereza kuti mfundo imeneyi ndi yoona. Ndiye popeza Esitere anali wokongola, kodi kukongolako kunamuthandiza kapena kunamupangitsa kuti akhale munthu wonyada? Yankho la funso limeneli linadziwika patapita nthawi.
9. (a) Kodi chinachitika n’chiyani atumiki a mfumu ataona kuti Esitere ali m’gulu la atsikana okongola, ndipo n’chifukwa chiyani zinali zovuta kuti Esitere asiyane ndi Moredekai? (b) N’chifukwa chiyani Moredekai analola kuti Esitere akwatiwe ndi munthu wosakhulupirira? (Onaninso bokosi.)
9 Atumiki a mfumu aja anaona kuti Esitere anali m’gulu la atsikana okongola ndipo anamutenga kuchoka m’manja mwa Moredekai kupita kunyumba ya mfumu. (Esitere 2:8) Ziyenera kuti zinali zovuta kwambiri pamene Esitere ankasiyana ndi Moredekai popeza iwo ankakondana kwambiri ndipo ankangokhala ngati mwana ndi bambo ake. Moredekai ayenera kuti sankafuna kuti mwana wakeyu adzakwatiwe ndi munthu wosalambira Yehova, ngakhale munthuyo atakhala mfumu. Koma pamene zinthu zinafikapa sakanatha kuletsa. * Esitere ayenera kuti asanatengedwe anamvetsera mwatcheru malangizo onse amene Moredekai anamupatsa. Mmene ankapita kunyumba yachifumu ku Susani, ayenera kuti anali ndi mafunso ambirimbiri mumtima mwake chifukwa sankadziwa kuti zikamuthera bwanji.
Ankakondedwa “Ndi Aliyense Womuona”
10, 11. (a) Kodi malo amene Esitere ankakhala akanamupangitsa kukhala wotani? (b) Kodi Moredekai anasonyeza bwanji kuti ankadera nkhawa Esitere?
10 Esitere anayamba kukhala kunyumba yosiyana kwambiri ndi kwawo ndipo zonse kumeneko zinali zachilendo zokhazokha. Iye ankakhala ndi “atsikana ambiri” amene anatengedwa kuchokera kumbali zonse za Ufumu wa Perisiya. N’zoonekeratu kuti atsikana amenewa anali osiyana kwambiri zikhalidwe, zilankhulo komanso mmene ankaonera zinthu. Atsikana amenewa ankayang’aniridwa ndi munthu wina, dzina lake Hegai. Kwa chaka chathunthu iwo ankapakidwa mafuta onunkhira komanso ankawakongoletsa m’njira zosiyanasiyana. (Esitere 2:8, 12) Moyo ngati umenewu ukanatha kusokoneza atsikanawo mosavuta. Maganizo awo onse akanakhala pa kudzikongoletsa ndipo zikanachititsa kuti ayambe kunyada komanso kukhala ndi mtima wampikisano. Kodi moyo woterewu unamukhudza bwanji Esitere?
11 Moredekai ankamudera nkhawa kwambiri Esitere. Baibulo limanena kuti tsiku lililonse ankafika kumalo kumene Esitere ankakhala, n’cholinga chakuti adziwe mmene alili. (Esitere 2:11) Akamva zokhudza Esitere, mwina kuchokera kwa anthu amene ankagwira ntchito pamalopa, mosakayikira iye ankasangalala kwambiri ndipo ankanyadira. N’chifukwa chiyani tikutero?
12, 13. (a) Kodi Esitere anali ndi mbiri yotani kwa anthu amene ankakhala naye? (b) N’chifukwa chiyani Moredekai anasangalala kudziwa kuti Esitere sanaulule zoti anali Myuda?
12 Hegai anasangalala kwambiri ndi Esitere moti ankamukomera mtima pa zinthu zambiri. Iye anapatsa Esitere atsikana 7 oti azimutumikira ndiponso anamupatsa malo abwino kwambiri m’nyumba ya akaziyo. Nkhaniyi imanenanso kuti: “Pa nthawi imeneyi Esitere anali kukondedwa ndi aliyense womuona.” (Esitere 2:9, 15) Kodi anthu ankamukonda chonchi Esitere chifukwa chakuti anali wokongola basi? Ayi, panali zinthu zina zimene zinachititsa kuti azikondedwa.
13 Mwachitsanzo, Baibulo limati: “Esitere sananene za mtundu wa anthu ake kapena za abale ake, pakuti Moredekai anali atamulamula kuti asanene kalikonse.” (Esitere 2:10) Moredekai anali atalangiza Esitere kuti asaulule zoti anali Myuda. Mosakayikira, iye anachita zimenezi chifukwa chodziwa kuti anthu a m’banja lachifumu ambiri sankasangalala ndi Ayuda. Moredekai ayenera kuti anasangalala kwambiri kuona kuti ngakhale kuti Esitere ankakhala kwina, anapitirizabe kumumvera komanso kuchita zinthu mwanzeru.
14. Kodi masiku ano achinyamata angatsanzire bwanji Esitere?
14 Nawonso achinyamata a masiku ano akhoza kusangalatsa makolo awo kapenanso anthu amene akuwalera. Akakhala ndi achinyamata anzawo, angakane kuchita zinthu zoipa n’kupitirizabe kuchita zinthu zogwirizana ndi mfundo zimene akuona kuti n’zolondola. Iwo angachite zimenezi ngakhale pamene ali ndi anthu osaganiza bwino, akhalidwe loipa kapenanso aukali. Akamachita zimenezi, mofanana ndi Esitere, amasangalatsa mtima wa Atate wawo wakumwamba.—Werengani Miyambo 27:11.
15, 16. (a) Kodi Esitere anatani kuti akope mtima wa mfumu? (b) N’chifukwa chiyani tinganene kuti Esitere ayenera kuti anavutika kuti azolowere moyo watsopano?
15 Ndiyeno nthawi itakwana yoti Esitere akaonekere kwa mfumu, anapatsidwa ufulu woti anene chilichonse chimene akufuna kuti am’patse, mwina kuti awonjezere kudzikongoletsa. Modzichepetsa, iye sanapemphe chilichonse chowonjezera pa zimene Hegai anatchula. (Esitere 2:15) Ayenera kuti anadziwa kuti kukongola pakokha sikungachititse kuti mfumuyo imusankhe. Ankadziwa kuti chofunika kwambiri n’kukhala wodzichepetsa. Koma kodi zimenezi zinathandizadi?
16 Nkhaniyi imati: “Mfumu inakonda kwambiri Esitere kuposa akazi ena onse, moti mfumu inakondwera naye ndipo inamusonyeza kukoma mtima kosatha kuposa anamwali ena onse. Pamenepo mfumu inamuveka duku lachifumu kumutu kwake ndi kumusandutsa mfumukazi m’malo mwa Vasiti.” (Esitere 2:17) Esitere anakhala mfumukazi yatsopano ndipo anali mkazi wa mfumu yamphamvu kwambiri padziko lonse pa nthawiyo. Iye ayenera kuti anavutika kuti azolowere moyo watsopanowu. Koma kodi udindo umenewu unamusokoneza maganizo n’kumupangitsa kuti ayambe kunyada? Ayi.
17. (a) Kodi Esitere anapitirizabe kumvera Moredekai m’njira ziti? (b) N’chifukwa chiyani chitsanzo cha Esitere n’chofunika kwambiri masiku ano?
17 Esitere anapitirizabe kumvera Moredekai, yemwe anamulera ngati bambo ake. Iye sanaulule zoti anali Myuda. Komanso pamene Moredekai anatulukira chiwembu chimene anthu anakonza choti aphe Ahasiwero, Esitere anamvera zimene Moredekai anamuuza ndipo anachenjeza mfumu za nkhaniyi. Izi zinachititsa kuti chiwembucho chilephereke. (Esitere 2:20-23) Iye anapitirizabe kukhala wodzichepetsa ndiponso womvera ndipo zimenezi zinasonyeza kuti ankakhulupirira Mulungu wake. Masiku ano anthu ambiri saona kuti kumvera n’kofunika chifukwa amaona kuti palibe vuto ndi kusamvera kapena kuchita zinthu mosatsatira malamulo. Koma anthu amene amakhulupiriradi Mulungu amaona kuti kumvera ndi khalidwe lamtengo wapatali ngati mmene Esitere ankaonera.
Chikhulupiriro cha Esitere Chinayesedwa
18. (a) N’chifukwa chiyani Moredekai ankakana kugwadira Hamani? (Onaninso mawu a m’munsi.) (b) Masiku ano kodi amuna ndi akazi okhulupirika amachita chiyani potsanzira Moredekai?
18 Mfumu inakweza pa udindo munthu wina, dzina lake Hamani, kuti akhale nduna yake yaikulu. Zimenezi zinachititsa kuti Hamani akhale mlangizi wake wamkulu ndiponso wachiwiri kwa mfumuyo. Komanso mfumu inalamula kuti aliyense akaona Hamani azimuweramira. (Esitere 3:1-4) Zinali zovuta kwa Moredekai kuti atsatire lamulo limeneli. Iye ankadziwa kuti ayenera kumvera mfumu koma osati pa zinthu zomwe zingakwiyitse Mulungu. Hamani anali “Mwagagi.” Zimenezi zikutanthauza kuti anali mbadwa ya Agagi, mfumu ya Aamaleki, yomwe inaphedwa ndi mneneri Samueli. (1 Sam. 15:33) Aamaleki anali anthu oipa kwambiri moti anadzipanga okha kukhala adani a Yehova ndi Aisiraeli. Mulungu sankasangalala ndi mtundu wa Aamaleki. * (Deut. 25:19) Ndiye kodi Myuda wokhulupirika akanagwadira bwanji Mwamaleki? Moredekai ankaona kuti kuchita zimenezi n’kosayenera moti sankagwadira Hamani. Masiku anonso, amuna ndi akazi okhulupirika amalolera kuika moyo wawo pachiswe potsatira mfundo ya m’Baibulo yakuti: “Tiyenera kumvera Mulungu monga wolamulira, osati anthu.”—Mac. 5:29.
19. Kodi Hamani anakonza chiwembu chotani ndipo anatani kuti anyengerere mfumu?
19 Hamani ataona kuti Moredekai akukana kumugwadira anakwiya koopsa. Koma ankaona kuti kupha Moredekai yekha sikunali kokwanira. Iye ankafuna kufafaniza anthu onse a mtundu wa Moredekai. Hamani anauza mfumu zinthu zoipa zokhudza Ayuda n’cholinga chakuti mfumuyo iziwaona ngati anthu oipa. Iye sanawatchule dzina koma anangonena kuti ndi mtundu wa anthu osafunika “umene ukupezeka paliponse ndipo ukudzipatula pakati pa anthu.” Iye ananenanso kuti anthu amenewa samvera malamulo a mfumu ndipo ndi adani oopsa. Hamani analonjeza kuti apereka ndalama zambiri zoti zigwiritsidwe ntchito polipirira zonse zofunika kuti Ayuda onse amene anali mu ufumuwo aphedwe. * Ahasiwero anapatsa Hamani mphete yake yodindira kuti adinde lamulo lililonse lokhudza nkhaniyi limene akufuna kukhazikitsa.—Esitere 3:5-10.
20, 21. (a) Kodi Ayuda onse a mu Ufumu wa Perisiya kuphatikizapo Moredekai anatani atamva uthenga wa Hamani? (b) Kodi Moredekai anapempha Esitere kuti achite chiyani?
20 Pasanapite nthawi anatumiza anthu okwera pamahatchi kumadera onse a ufumuwo kuti akapereke uthenga woti Ayuda onse aphedwa. Taganizirani mmene Ayuda amene anali ku Yerusalemu anamvera atamva uthenga umenewu. Iwo anali atabwerera ku ukapolo ku Babulo ndipo ankayesetsa kumanganso mzinda wa Yerusalemu ndipo pa nthawiyi unali wosatetezeka chifukwa unalibe mpanda. N’kutheka kuti Moredekai atamva nkhani yomvetsa chisoniyi anaganizira za anthu amenewa, anzake komanso abale ake amene ankakhala ku Susani. Chifukwa chothedwa nzeru, Moredekai anang’amba zovala zake, kuvala chiguduli, n’kudzola phulusa ndipo anayamba kulira mofuula pakati pa mzindawo. Koma pa nthawiyi n’kuti Hamani ali phee ndi mfumu ku Susani, akungomwa vinyo. Zoti Ayuda ndiponso anzawo ena ali pa chisoni kwambiri chifukwa cha uthenga umene iyeyo anatumiza, sizinkamukhudza n’komwe.—Werengani Esitere 3:12–15; 4:1.
21 Moredekai anaona kuti ayenera kuchitapo kanthu. Koma kodi akanatani pamenepa? Moredekai anali ndi chisoni kwambiri moti Esitere atamutumizira zovala, anakana zovalazo komanso kutonthozedwa. N’kutheka kuti kwa nthawi yaitali Moredekai ankadabwa kuti n’chifukwa chiyani Yehova Mulungu analola kuti mwana wake Esitere akhale mkazi wa mfumu yosalambira Yehova. Koma tsopano chifukwa chimene Mulungu analolera kuti zimenezi zichitike chinayamba kuoneka. Moredekai anatumiza uthenga kwa Mfumukazi Esitere, womupempha kuti akachonderere mfumu kuti isinthe maganizo. Pamenepatu Esitere anafunika kulimba mtima kuti achite zimenezi poteteza “anthu a mtundu wake.”—Esitere 4:4-8.
22. N’chifukwa chiyani Esitere ankachita mantha kukaonekera kwa mfumu yomwe inalinso mwamuna wake? (Onaninso mawu a m’munsi.)
22 Esitere ayenera kuti anachita mantha kwambiri atamva uthengawo. Pamenepa chikhulupiriro chake chinayesedwa kwambiri. Zimene Esitere anayankha Moredekai zinasonyeza kuti anali ndi mantha kwambiri. Iye anakumbutsa Moredekai za lamulo loletsa kukaonekera kwa mfumu usanaitanidwe lija. Munthu akaphwanya lamulo limeneli ankatha kuphedwa. Ankapulumuka pokhapokha ngati mfumu yamuloza ndi ndodo yake yagolide. Ndipo akaganizira zimene zinachitikira Vasiti atakana kukaonekera kwa mfumuyo, Esitere ankaona kuti ngakhale kuti ndi mkazi wa mfumu, n’kutheka kuti mfumuyi singamuchitire chifundo. Esitere anauza Moredekai kuti panali patatha masiku 30 asanaitanidwe kuti akaonekere kwa mfumu. Zimenezi ziyenera kuti zinachititsa Esitere kuyamba kukayikira ngati mfumuyi, yomwe sinkachedwa kupsa mtima, inkamukondabe. *—Esitere 4:9-11.
23. (a) Kodi Moredekai ananena chiyani pofuna kulimbikitsa chikhulupiriro cha Esitere? (b) Kodi Moredekai ndi chitsanzo chabwino chifukwa chiyani?
23 Moredekai anayankhanso Esitere ndi mawu amphamvu kuti chikhulupiriro chake chilimbe. Anamutsimikizira kuti ngati sangachitepo kanthu, chipulumutso cha Ayuda chichokera kwina. Koma kodi Esitere akanapulumuka ngati lamulo loti Ayuda aphedwe likanayamba kugwira ntchito? Apa Moredekai anasonyeza kuti ankakhulupirira kwambiri Yehova, yemwe sangalole kuti anthu ake onse awonongedwe kapena kulola kuti malonjezo ake asakwaniritsidwe. (Yos. 23:14) Kenako Moredekai anafunsa Esitere kuti: “Ndani akudziwa? Mwina iwe wakhala mfumukazi kuti uthandize pa nthawi ngati imeneyi.” (Esitere 4:12-14) Moredekai ankakhulupirira Yehova Mulungu ndi mtima wonse. Kodi ifenso timatero?—Miy. 3:5, 6.
Anali ndi Chikhulupiriro Cholimba Moti Sanaope Kufa
24. Kodi Esitere anachita chiyani posonyeza kuti anali ndi chikhulupiriro komanso anali wolimba mtima?
24 Apa Esitere anafunika kusankha zochita mwamsanga. Iye anatumiza uthenga kwa Moredekai womudziwitsa kuti iyeyo asala kudya kwa masiku atatu ndipo anapemphanso Moredekaiyo ndi Ayuda ena kuti nawonso asale kudya pa nthawiyo. Uthengawu unalinso ndi mawu osonyeza chikhulupiriro komanso kulimba mtima, amene anthu ambiri akhala akuwanena kwa zaka zambiri. Mawu ake ndi akuti: “Ngati n’kufa, ndife.” (Esitere 4:15-17) Pa masiku atatu amenewa Esitere ayenera kuti ankapemphera mochokera pansi pa mtima kuposa mmene ankachitira masiku ena onse. Ndiyeno tsiku loti akaonane ndi mfumu litakwana, iye anavala zovala zachifumu zokongola kwambiri kuti akaoneke bwino pamaso pa mfumuyo.
25. Fotokozani zimene zinachitika pamene Esitere ankakaonekera kwa mwamuna wake.
25 Monga tafotokozera kumayambiriro kwa nkhaniyi, Esitere ananyamuka ulendo wopita kunyumba ya mfumu. N’zachidziwikire kuti anali ndi nkhawa komanso ankapemphera chamumtima. Iye anafika pabwalo la nyumba ya mfumu ndipo anamuona Ahasiwero atakhala pampando wake wachifumu. N’kutheka kuti ankayang’anitsitsa nkhope ya Ahasiwero, yemwe anali watsitsi lanzindo ndiponso ankadulira mwaluso kwambiri ndevu zake. Esitere ayenera kuti ankafuna kuona ngati mfumuyo yakwiya kapena ayi. Ngati panapita nthawi mfumuyo isanamuone, ndiye kuti mtima wake unali phaphapha posadziwa kuti zimuthera bwanji. Koma kenako mfumuyo inamuona. Mfumuyo iyenera kuti inadabwa kwambiri itamuona. Komabe nkhope yake inayamba kuoneka kuti sanakwiye ndi kubwera kwa Esitere ndipo inamuloza ndi ndodo yake yagolide.—Esitere 5:1, 2.
26. N’chifukwa chiyani Akhristu oona ayenera kukhala olimba mtima ngati Esitere, nanga ndi zinthu zinanso ziti zimene Esitere anafunika kuchita?
26 Ahasiwero anamvetsera zimene Esitere ankafuna kumuuza. Pamenepa Esitere anasonyeza kulimba mtima ndipo anasonyezanso kuti ali kumbali ya Mulungu komanso anthu a mtundu wake. Zimene anachitazi zinasonyeza kuti anali ndi chikhulupiriro cholimba ndipo Esitere ndi chitsanzo chabwino kwa atumiki onse a Mulungu mpaka pano. Akhristu oona masiku ano amalimbikitsidwa ndi zitsanzo ngati zimenezi. Yesu ananena kuti otsatira ake adzadziwika ndi chikondi chololera kuvutikira ena. (Werengani Yohane 13:34, 35.) Kuti munthu asonyeze chikondi chimenechi amafunika kukhala wolimba mtima ngati mmene Esitere analili. Komabe zimene Esitere anachita pa tsikuli pofuna kuthandiza anthu a Mulungu, chinali chiyambi chabe. Kodi iye akanatani kuti apangitse mfumu kukhulupirira kuti Hamani, mlangizi wake yemwe ankamukonda zedi, anali woipa kwambiri ndipo anali atakonza chiwembu? Kodi iye akanachita chiyani kuti apulumutse anthu a mtundu wake? Tikambirana mafunso amenewa m’mutu wotsatira.
^ ndime 2 Anthu ambiri amakhulupirira kuti Ahasiwero anali Sasita Woyamba, amene analamulira Ufumu wa Perisiya kumayambiriro kwa zaka za m’ma 400 B.C.E.
^ ndime 9 Onani bokosi lakuti “Mafunso Okhudza Esitere,” m’Mutu 16.
^ ndime 18 Hamani ayenera kuti anali m’gulu la Aamaleki ochepa kwambiri omwe analipobe pa nthawiyi, chifukwa anthu “otsala” a mtundu umenewu anali ataphedwa kale m’nthawi ya Mfumu Hezekiya.—1 Mbiri 4:43.
^ ndime 19 Hamani analonjeza kupereka matalente 10,000 asiliva ndipo masiku ano ndalama zimenezi ndi zokwana madola mamiliyoni ambiri. Ngati Ahasiwero analidi Sasita Woyamba, ndiye kuti anakopeka kwambiri ndi ndalama zimene Hamani analonjezazi. Sasita ankafunikira ndalama zambiri zoti agwiritse ntchito pa nkhondo yomenyana ndi Agiriki, yomwe pamapeto pake analuza.
^ ndime 22 Sasita Woyamba ankadziwika kuti anali munthu wosachedwa kupsa mtima. Mwachitsanzo, katswiri wina wa ku Greece wolemba mbiri yakale, dzina lake Herodotus, analemba zinthu zina zimene Sasita anachita pamene ankamenyana ndi Agiriki. Mfumuyi inalamula kuti panyanja ya Hellespont pamangidwe mlatho pogundaniza mabwato. Mphepo yamkuntho itaphwasula mlathowo, Sasita analamula kuti anthu amene anamanga mlathowo adulidwe mitu. Analamulanso asilikali ake kuti alange nyanjayo mwa kukwapula madzi kwinaku akuwerenga mokweza mawu olalata. Pa nkhondo yomweyi, munthu wina wolemera atapempha kuti mwana wake asalowe usilikali, Sasita analamula kuti mwanayo adulidwe pakati ndipo mtembo wake uikidwe poonekera kuti anthu ena atengerepo phunziro.


c: text/html

text:
MBIRI YA MOYO WANGA
Ndimayesetsa Kutengera Anthu a Zitsanzo Zabwino
Tsiku lina ndili ku Colorado ndinalandira foni yochokera ku Beteli ya ku Patterson. M’bale wina dzina lake Izak Marais ndi amene anaimba. Atandiuza zomwe ankafuna ndinamufunsa kuti: “Mukudziwa kuti ndili ndi zaka zingati?” Iye anayankha kuti: “Ee ndikudziwa bwinobwino.” Mwina ndikufotokozereni zimene zinachitika.
NDINABADWA pa December 10, 1936, ku Wichita m’dziko la United States. M’banja lathu tinalimo ana 4 ndipo ine ndine woyamba. Bambo anga anali a William ndipo mayi anga anali a Jean ndipo onse ankatumikira Yehova mokhulupirika. Bambo anga anali mtumiki wa mpingo. Mayi anaphunzitsidwa Baibulo ndi amayi awo dzina lawo a Emma Wagner. Agogowa anaphunzitsa choonadi anthu ambiri monga a Gertrude Steele amene anachita umishonale ku Puerto Rico kwa zaka zambiri. * Choncho panali anthu ambiri a zitsanzo zabwino oti nditengere.
ZITSANZO ZABWINO ZIMENE NDIKUKUMBUKIRA
Loweruka lina, ine ndi abambo tinkagawira Nsanja ya Olonda ndi Galamukani! pamsewu. Pa nthawiyi ndinali ndi zaka 5 ndipo n’kuti zinthu zisali bwino chifukwa cha nkhondo yachiwiri ya padziko lonse. Ndiyeno panafika dokotala woledzera n’kuyamba kulalatira bambo chifukwa choti sankalola kulowa usilikali. Anawayandikira kwambiri n’kunena kuti: “Sungandimenye iwe! Mantha ake amenewo?” Ndinachita mantha kwambiri koma ndinadabwa kuona zimene bambowo anachita. Ankangopereka magazini kwa anthu osamusamala. Ndiyeno patafika msilikali wina dokotalayo anamuuza kuti: “Uyutu musangomusiyasiya.” Msilikaliyo ataona kuti dokotalayo anali woledzera anangomuuza kuti: “Pita uko waledzera iwe!” Onse ananyamuka n’kumapita. Ndimayamikira kwambiri kuti Yehova anathandiza bambo anga kukhala olimba mtima. Bambowa anali ndi malo awiri ometera ku Wichita ndipo dokotalayo ankabwera kudzametetsa.
Ndili ndi zaka 8, makolo anga anagulitsa nyumba ndi mashopu awo n’kukonza kakalavani. Kenako tinasamukira ku Colorado chifukwa kunkafunika ofalitsa ambiri. Tinkakhala pafupi ndi misewu ina ndipo makolo anga ankachita upainiya kwinaku n’kumalima komanso kuweta ziweto. Yehova anawadalitsa chifukwa cha khama lawo ndipo mpingo unakhazikitsidwa. Pa June 20, 1948 bambo anga anandibatiza ineyo, Billie ndi mkazi wake komanso anthu ena. Kenako Billie komanso mwana wake anakhala oyang’anira dera.
Tinkalimbikitsana kwambiri ndi abale ndi alongo ena amene ankalalikiranso mwakhama kumeneko. Ena mwa anthuwa anali Don ndi Earlene, Dave ndi Julia komanso Si ndi Martha ndipo onsewa anali a m’banja la Steele. Anthu amenewa anandithandiza kwambiri kudziwa kuti munthu akaika Ufumu pamalo oyamba, amakhala wosangalala kwambiri.
NDINASAMUKANSO
Ndili ndi zaka 19, mnzathu wina dzina lake Bud Hasty anandipempha kuti ndikalalikire naye kum’mwera kwa United States. Woyang’anira dera anatipempha kuti tipite ku Ruston, Louisiana chifukwa choti kumeneko kunali ofalitsa ambiri ofooka. Anatiuza kuti tizikachita misonkhano yonse mlungu uliwonse mosayang’ana kuti pafika anthu angati. Tinapeza malo abwino ochitira misonkhano ndipo tinawakonza bwinobwino. Kwa nthawi yaitali, pamisonkhano tinkangokhalapo anthu awiri basi moti wina akapita kupulatifomu, wina ankayankha mafunso onse. Ndiyeno mlongo wina wachikulire anayambanso kupezekapo. Kenako anthu ena amene tinkaphunzira nawo Baibulo komanso a Mboni ena amene anafooka anayamba kufika. Pasanapite nthawi unakhala mpingo wamphamvu.
Tsiku lina, ine ndi Bud tinakumana ndi m’busa wa Mpingo wa Khristu. Iye anatchula malemba amene ine sindinkawadziwa bwino. Izi zinandidabwitsa moti ndinayamba kuganizira kwambiri zimene ndimakhulupirira. Kwa mlungu wathunthu, ndinkafika pakati pa usiku ndikufufuza mayankho a mafunso amene anafunsa. Izi zinandithandiza kuti ndiyambe kukonda kwambiri choonadi ndipo ndinkalakalaka kukumana ndi m’busa wina.
Kenako woyang’anira dera anandipempha kuti ndipite kukathandiza mpingo wina wa ku El Dorado ku Arkansas. Ndili kumeneko ndinkapitapita ku Colorado kukaonekera kwa anthu amene ankalemba asilikali. Pa ulendo wina, ndili ndi apainiya angapo, tinachita ngozi ku Texas ndipo galimoto yanga inathera pomwepo. Tinaimbira foni m’bale wina amene anatitengera kunyumba kwawo ndipo kenako tinapita kumisonkhano. Misonkhano itatha, analengeza kuti tinachita ngozi ndipo abale ndi alongo anatithandiza potipatsa ndalama. Komanso m’bale uja anandigulitsira chiphapha cha galimoto yangayo ndalama zokwana madola 25.
Ndiyeno tinapita ku Wichita kumene mnzathu wina dzina lake Doc ankachita upainiya. Anali ndi ana awiri amapasa ndipo mayina awo ndi Frank ndi Francis. Ndinkagwirizana nawo kwambiri ndipo mpaka pano timagwirizanabe. Iwo anali ndi galimoto yakale ndipo anandigulitsa pa mtengo wa madola 25. Nditaona kuti ndi ndendende ndalama zimene ndinagulitsira chiphapha chija, ndinadziwa kuti Yehova akundithandiza chifukwa choika Ufumu pamalo oyamba. Pa ulendowu, anzangawa anandisonyeza mlongo wina wokongola komanso wokonda Yehova dzina lake Bethel Crane. Mayi ake anali a Ruth ndipo ankalalikira mwakhama ku Wellington. Iwo ankachitabe upainiya ali ndi zaka za m’ma 90. Pasanathe chaka, ine ndi Bethel tinakwatirana mu 1958. Nayenso anayamba upainiya ndipo tinkalalikira limodzi ku El Dorado.
TINASANGALALA TITAITANIDWA KUSUKULU YA GILIYADI
Chifukwa choganizira kwambiri anthu a zitsanzo zabwino aja, tinali okonzeka kuchita chilichonse chimene gulu la Yehova lingatipemphe. Ndiyeno tinapemphedwa kuti tikachite upainiya wapadera ku Walnut Ridge ku Arkansas. Mu 1962, tinasangalala kwambiri titaitanidwa kuti tikalowe kalasi ya nambala 37 ya Sukulu ya Giliyadi. Tinasangalalanso kukaphunzira limodzi ndi a Don Steele. Titamaliza maphunziro, ine ndi Bethel anatitumiza ku Nairobi m’dziko la Kenya. Pamene tinkachoka ku New York tinadandaula kwambiri. Koma titangofika pabwalo la ndege ku Nairobi n’kulandiridwa ndi abale, tinasangalala kwambiri.
Tinayamba kusangalala kwambiri ku Kenya ndipo utumiki unkayenda bwino kwabasi. Tinayamba kuphunzira Baibulo ndi Chris Kanaiya ndi mkazi wake Mary. Phunzirolo linkayenda bwino kwambiri ndipo banjali likuchitabe utumiki wa nthawi zonse ku Kenya. Chaka chotsatira, tinapemphedwa kuti tipite ku Kampala m’dziko la Uganda ndipo tinali amishonale oyambirira m’dzikoli. Utumiki unkasangalatsa kwabasi chifukwa anthu ambiri ankaphunzira Baibulo ndipo anakhala a Mboni za Yehova. Koma titakhala zaka zitatu ndi hafu ku Africa, tinaganiza zobwerera ku United States kuti tikakhale ndi ana. Tsiku limene tinkachoka ku Africa tinadandaula kwambiri kuposa tsiku limene tinkachoka ku New York lija. Zinali choncho chifukwa tinkagwirizana kwambiri ndi anthu a ku Africa ndipo tinkayembekezera kuti tidzabwererako.
UDINDO WOLERA ANA
Tinapita kukakhala pafupi ndi makolo anga ku Colorado. Pasanapite nthawi yaitali, mwana wathu woyamba dzina lake Kimberly anabadwa. Patadutsa miyezi 17, tinakhalanso ndi mwana wina dzina lake Stephany. Tinkaona kuti udindo wolera ana ndi waukulu kwambiri ndipo tinkayesetsa kuwathandiza kuti azikonda kwambiri Yehova. Pa nkhani imeneyi, tinkafunanso kutengera anthu a zitsanzo zabwino. Tinkadziwa kuti chitsanzo chathu chikhoza kuwathandiza kwambiri. Koma tinkadziwanso kuti munthu amasankha yekha kuti azitumikira Yehova kapena ayi. Mng’ono wanga komanso mchemwali wanga anasiya choonadi. Tikukhulupirira kuti adzatengeranso anthu a zitsanzo zabwino kuphatikizapo ifeyo.
Tinkasangalala kwambiri kulera ana athu ndipo tinkayesetsa kuchitira nawo limodzi zinthu. Popeza tinkakhala pafupi ndi kumapiri, tinkapita limodzi kukachita masewera otsetsereka pa sinowo. Tikamasewera, tinkakhala ndi mpata wokambirana nawo zinthu zambiri. Nthawi zina tinkapita kumalo ena ndi tenti n’kukagona komweko ndipo tinkacheza, uku tikuwotha moto. Ngakhale kuti anawo anali ang’onoang’ono, ankatifunsa mafunso monga akuti: “Kodi ndikadzakula ndidzachita chiyani?” “Kodi ndidzakwatiwe ndi munthu wotani?” Tinkayesetsa kuthandiza ana athuwa kuti azikonda kwambiri Yehova. Tinawathandiza kuzindikira ubwino wa utumiki wa nthawi zonse komanso wokwatirana ndi munthu wokonda utumiki. Tinkawalimbikitsanso kuti asathamangire kukwatiwa adakali aang’ono. Tinkakonda kunena kuti: “Ndi bwino kukhala osakwatiwa mpaka mutafika zaka 23.”
Tinkayesetsanso kutsanzira makolo athu. Tinkapita limodzi ndi ana athu kumisonkhano komanso mu utumiki. Nthawi zina tinkaitana anthu amene ankachita utumiki wa nthawi zonse kuti adzakhale kwathu. Tinkakondanso kufotokoza zinthu zosangalatsa zimene zinachitika tili amishonale. Tinkanena kuti mwina tsiku lina tonse tidzapita limodzi ku Africa. Ana athu ankafunitsitsa zimenezi zitatheka.
Tinkaphunzira Baibulo limodzi ndipo tinkayesezera zimene zingachitike kusukulu. Tinkauza ana athuwo kuti aziyerekezera kuyankha mafunso a anzawo a kusukulu. Ankasangalala kwambiri kuphunzira m’njira imeneyi ndipo zinkawathandiza kukhala olimba mtima. Atayamba kukula nthawi zina ankadandaula tikanena kuti tichite phunziro la banja. Tsiku lina ndinawauza kuti basi sitiphunzira. Koma izi zinawakhudzanso ndipo anayamba kulira. Apa m’pamene ndinazindikira kuti tikuwathandiza kukonda kwambiri Mulungu. Ndiyeno atakula ankakonda kwambiri kuphunzira ndipo ankafotokoza maganizo awo momasuka. Nthawi zina zinkatipweteka tikawamva akunena kuti sakugwirizana ndi mfundo ina imene timakhulupirira. Komabe zinkatithandiza kudziwa zimene zili mumtima mwawo. Ndiyeno tikakambirana nawo mwachifatse, ankayamba kukhala ndi maganizo a Yehova pa nkhaniyo.
TINAFUNIKA KUSINTHA ZAMBIRI
Timaona kuti ntchito yolera ana athu inayenda mofulumira kuposa mmene tinkaganizira. Tinayesetsa kuwathandiza kuti azikonda Yehova ndipo malangizo a gulu la Yehova ndi amene atithandiza kwambiri. Tinasangalala kwambiri kuona kuti ana athuwo atangomaliza sukulu anayamba upainiya ndipo anapeza zochita kuti azipeza kangachepe. Atsikanawa limodzi ndi anzawo awiri, anasamukira ku Cleveland ku Tennessee kukachita upainiya. Tinkawasowa kwambiri koma tinkasangalala kudziwa kuti akuchita utumiki wa nthawi zonse. Ine ndi mkazi wanga tinayambiranso upainiya ndipo izi zinatithandiza kuti tipezenso mwayi wina. Ndinkatumikira ngati woyang’anira dera wogwirizira komanso ndinkathandiza pamisonkhano yachigawo.
Ana athuwa asanasamukire ku Tennessee, anapita ku London ku England ndipo anakafika kunthambi. Pa nthawiyo, Stephany anali ndi zaka 19 ndipo anakumana ndi m’bale wina wachinyamata dzina lake Paul Norton, yemwe ankatumikira pa Beteli. Pa ulendo wachiwiri, Kimberly anakumana ndi mnzake wa Paul, dzina lake Brian Llewellyn. Paul ndi Stephany anakwatirana ndipo pa nthawiyi n’kuti Stephany atakwanitsa zaka 23. Chaka chotsatira, Brian ndi Kimberly nawonso anakwatirana ndipo pa nthawiyi n’kuti Kimberly ali ndi zaka 25. Tingati anawa anamvera mawu athu aja oti: “Ndi bwino kukhala osakwatiwa mpaka mutafika zaka 23.” Timayamikira kuti ana athu anasankha bwino anthu oti akwatirane nawo.
Kimberly ndi Stephany amanena kuti chitsanzo chathu komanso cha agogo awo chawathandiza kutsatira malangizo a Yesu akuti: “Pitirizani kufunafuna ufumu choyamba.” (Mat. 6:33) Iwo akhala akutsatira malangizowa ngakhale atakumana ndi mavuto azachuma. Mu April 1998, Paul ndi Stephany anaitanidwa kuti akalowe kalasi ya nambala 105 ya Giliyadi. Kenako anatumizidwa ku Africa m’dziko la Malawi. Pa nthawi yomweyinso, Brian ndi Kimberly anaitanidwa kuti azikatumikira ku Beteli ya ku London ndipo kenako anatumizidwanso ku Malawi. Timasangalala kwambiri kuti ana athuwa asankha kutumikira Yehova.
TINAITANIDWANSO KUTI TIKACHITE UTUMIKI WINA
Mu January 2001, ndinalandira foni imene ndaitchula kumayambiriro ija. M’bale Marais, amene amayang’anira ntchito yomasulira padziko lonse ndi amene anaimba. Anati pakufunika abale oti akaphunzitse Chingelezi kwa abale ndi alongo omasulira mabuku. Pa nthawiyo n’kuti ndili ndi zaka 64 ndipo ndinasankhidwa kuti ndikhale m’gulu lokaphunzitsalo. Ine ndi mkazi wanga tinaipempherera kwambiri nkhaniyi ndipo tinakambirana ndi amayi anga komanso apongozi anga. Onse anatilimbikitsa kuti tipite ngakhale kuti ankafunika thandizo lathu. Ndiyeno ndinaimbira M’bale Marais n’kumuuza kuti tipita.
Kenako mayi anga anapezeka ndi khansa. Ndiyeno ndinawauza kuti sitipita n’cholinga choti tiziwasamalira mothandizana ndi mchemwali wanga dzina lake Linda. Mayiwo anayankha kuti: “Zimenezotu sizitheka. Ngati simupita ine sindimva bwino.” Nayenso Linda ankafuna kuti tipite basi. Tinasangalala kwambiri chifukwa cha mtima umene mayi ndi Linda anasonyeza komanso mmene abale ndi alongo ankawathandizira. Titapita ku Patterson tsiku lotsatira, Linda anatiimbira foni yonena kuti mayi anga amwalira. Tinkadziwa kuti akanakhala moyo akanatilimbikitsa kuti tizingochita utumiki wathuwo mwakhama, choncho tinachita zomwezo.
Chosangalatsa kwambiri chinali chakuti dziko loyamba kupitako kunali ku Malawi komwe ana athu aja ankatumikira. Tinasangalala kwambiri kukumananso. Pambuyo pake anatiuza kuti tipite ku Zimbabwe ndipo kenako tinapita ku Zambia. Titachita utumikiwu kwa zaka zitatu ndi hafu tinapemphedwa kuti tipitenso ku Malawi. Apa tsopano tinakathandiza kulemba zimene abale ndi alongo a m’dzikoli anakumana nazo pa nthawi ya chizunzo. *
Ndiyeno mu 2005, ine ndi mkazi wanga tinabwereranso ku Colorado n’kumakapitiriza upainiya. Mu 2006, Brian ndi Kimberly anabwera kudzakhala nafe ndipo nawonso ali ndi ana awiri. Woyamba dzina lake ndi Mackenzie ndipo wachiwiri ndi Elizabeth. Paul ndi Stephany adakali ku Malawi ndipo Paul ali mu Komiti ya Nthambi. Panopa ndili ndi zaka pafupifupi 80 ndipo ndimasangalala kuona achinyamata amene ndatumikira nawo akugwira ntchito zimene ndinkachita. Zitsanzo zabwino zimene anthu ena anatisonyeza n’zimene zatithandiza kuti titumikire Yehova mosangalala kwa zaka zonsezi. Ifenso tayesetsa kupereka chitsanzo chabwino kwa ana athu komanso zidzukulu zathu.
^ ndime 5 Onani Nsanja ya Olonda yachingelezi ya May 1, 1956, tsamba 269 mpaka 272, ndi ya March 15, 1971, tsamba 186 mpaka 190 kuti mumve za anthu a m’banja la a Steele.
^ ndime 30 Mwachitsanzo, onani mbiri ya moyo wa a Trophim Nsomba mu Nsanja ya Olonda ya April 15, 2015 tsamba 14 mpaka 18.

robotstxt: allowed

filter: keep


text:
Microleve ml-400 yogwirizana FS2004 ndi FSX / P3Dv1 ndi kopitilira muyeso pa ndege opangidwa ku Mexico ndi Microleve mu Rio de Janeiro. ndege ili nthawi zambiri Nagula monga zida pafupifupi $ 12,275 (1998). Ikuthamanga kwambiri 90 Km / h, liwiro 140 Km / h khola liwiro 60 km / h. kampani zinatha ndi kopitilira muyeso pa ndege salankhula zogulitsa Koma iwe ukhoza kuuluka makina mu pafupifupi ndi Rikoooo.
Izi pokha-pa akubwera ndi repaints awiri ndi phokoso mwambo, mphamvu ndege ziriri, pafupifupi cockpit.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
28 Tsoka kwa chisoti chaulemerero cha zidakwa za ku Efuraimu!+ Chisoticho changokhala ngati nkhata yamaluwa yokongola, imene maluwa ake akufota. Nkhata yamaluwayo yavalidwa ndi mzinda umene uli paphiri, pamwamba pa chigwa chachonde, kumene zidakwa zoledzera ndi vinyozo zimakhala.
2 Taonani! Yehova ali ndi winawake wamphamvu ndi wanyonga.+ Monga mvula yamabingu ndi yamatalala,+ mvula yamphepo yowononga, ndiponso monga mvula yamabingu ya madzi amphamvu osefukira,+ iye adzagwetsera pansi chisoti chaulemererocho mwamphamvu.
3 Zisoti zaulemerero za zidakwa za ku Efuraimu, zidzapondedwapondedwa ndi mapazi.+
4 Nkhata yamaluwa yokongola imene maluwa ake akufota,+ yomwe ili pamwamba pa phiri m’chigwa chachonde, idzakhala ngati nkhuyu yoyambirira kucha+ chilimwe chisanafike, imene munthu akaiona amaithyola n’kuimeza msangamsanga.
5 M’tsiku limenelo, Yehova wa makamu adzakhala ngati chisoti chokongoletsera+ ndiponso ngati nkhata yamaluwa yokongola+ kwa anthu ake otsala.+
6 Adzakhalanso ngati mzimu wa chilungamo kwa munthu wopereka chiweruzo,+ ndiponso adzakhala ngati mphamvu kwa anthu opitikitsa adani amene afika pachipata kudzamenyana nawo.+
7 Amenewanso asochera chifukwa cha vinyo. Akuyenda uku ndi uku chifukwa cha chakumwa choledzeretsa. Ansembe ndi aneneri+ asochera chifukwa cha chakumwa choledzeretsa. Asokonezeka chifukwa cha vinyo. Akuyenda uku ndi uku+ chifukwa cha chakumwa choledzeretsa. Sakuonanso bwino ndipo zochita zawo zikusonyeza kuti sakuganiza bwino.
8 Pakuti matebulo onse adzaza masanzi.+ Paliponse pali masanzi okhaokha.
9 Kodi iyeyo akufuna aphunzitse ndani kudziwa zinthu,+ ndipo akufuna achititse ndani kumvetsetsa uthenga umene wanenedwa?+ Kodi ifeyo akutiyesa ana amene asiya kuyamwa, amene achotsedwa kubere?+
10 Pakuti ndi “lamulo pa lamulo, lamulo pa lamulo, chingwe choyezera pachingwe choyezera, chingwe choyezera pachingwe choyezera, apa pang’ono, apo pang’ono.”+
11 Pakuti iye adzalankhula kwa anthu awa kudzera mwa anthu achibwibwi+ ndiponso olankhula lilime lachilendo,+
12 anthu amene wawauza kuti: “Awa ndiye malo opumira. Pumitsani munthu wotopa. Amenewa ndiwo malo ampumulo,” koma amene sanafune kumva.+
13 Kwa iwowo mawu a Yehova adzakhaladi “lamulo pa lamulo, lamulo pa lamulo, chingwe choyezera pachingwe choyezera, chingwe choyezera pachingwe choyezera,+ apa pang’ono, apo pang’ono,” kuti akagwe chagada n’kuthyoka, kukodwa ndi kugwidwa.+
14 Chotero imvani mawu a Yehova inu anthu odzitama, inu atsogoleri+ a anthu awa amene muli mu Yerusalemu:
15 Pakuti anthu inu mwanena kuti: “Ife tachita pangano ndi Imfa.+ Taona masomphenya limodzi ndi Manda.+ Ngati madzi osefukira atadutsa kuno, safika kwa ife pakuti bodza talisandutsa pothawirapo pathu,+ ndiponso tabisala m’chinyengo.”+
16 Chotero Yehova, Ambuye Wamkulu Koposa, wanena kuti: “Ndikuika mwala mu Ziyoni+ kuti ukhale maziko. Umenewu ndi mwala+ wapakona woyesedwa,+ wamtengo wapatali,+ woti ukhale maziko olimba.+ Palibe munthu woukhulupirira amene adzade nkhawa.+
17 Chilungamo+ ndidzachisandutsa chingwe choyezera+ ndipo ndidzachisandutsanso chipangizo chowongolera. Mvula yamatalala+ idzakokolola malo othawirapo abodza + ndipo madzi adzasefukira pamalo obisalako.+
18 Pangano lanu limene mwachita ndi Imfa lidzatha,+ ndipo masomphenya anu amene mwaona ndi Manda sadzagwira ntchito.+ Madzi osefukira akadzadutsa+ adzakukokololani.+
19 Nthawi iliyonse imene akudutsa, azidzakutengani anthu inu+ chifukwa azidzadutsa m’mawa uliwonse. Azidzadutsanso usana ndi usiku ndipo adzangokhala chinthu chonjenjemeretsa,+ kuti ena amvetse uthenga umene wanenedwa.”
20 Pakuti bedi lafupika kwambiri moti munthu sangathe kugonapo mowongoka bwinobwino, ndipo nsalu yofunda yachepa kwambiri moti sikukwanira kuti munthu afunde bwinobwino.
21 Yehova adzaimirira monga mmene anachitira paphiri la Perazimu.+ Adzakalipa ngati mmene anachitira m’chigwa cha kufupi ndi Gibeoni+ kuti achite ntchito yake. Ntchito yakeyo ndi yodabwitsa. Adzakalipa kuti achite zochita zake. Zochita zakezo n’zachilendo.+
22 Tsopano musakhale anthu onyoza+ chifukwa zingwe zanu zingakhale zolimba, pakuti ndamva kuchokera kwa Yehova wa makamu, Ambuye Wamkulu Koposa,+ kuti dziko lonse laweruzidwa kuti liwonongedwe.+
23 Anthu inu tcherani khutu ndipo mvetserani mawu anga. Khalani tcheru ndipo mverani zonena zanga.
24 Kodi wolima munda ndi pulawo amangokhalira kulima nthawi zonse,+ kuphwanya zibuma, ndi kusalaza dothi, osabzala mbewu?+
25 Kodi iye akasalaza dothilo si paja amawazapo chitowe chakuda ndiponso amafesapo chitowe chamtundu wina?+ Kodi si paja amabzalanso tirigu, mapira+ ndi balere m’malo ake,+ ndipo m’mphepete mwa mundawo+ amabzalamo mbewu zinanso?+
26 Mulungu amalangiza+ munthu moyenerera ndipo amam’phunzitsa.+
27 Pakuti anthu sapuntha chitowe chakuda ndi chida chopunthira+ ndipo pachitowe chamtundu wina sayendetsapo mawilo a ngolo yopunthira mbewu. Nthawi zambiri chitowe chakuda amachipuntha ndi ndodo+ ndipo chitowe chamtundu wina amachipuntha ndi kamtengo.
28 Kodi tirigu amene ali popunthira mbewu, amamuphwanya? Munthu samangokhalira kupuntha tiriguyo mosalekeza.+ Iye amayendetsa magudumu ake opunthira, ndi mahatchi ake, koma saphwanya tiriguyo.+
29 Izi zachokeranso kwa Yehova wa makamu+ amene zolinga zake ndi zabwino kwambiri, ndiponso amene wachita zopambana kwambiri.+
Patsani ena
Patsani ena
Yesaya 28
Baibulo la Dziko Latsopano la Malemba Opatulika
https://www.jw.org/finder?docid=1011452&Book=23&Chapter=28&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D23%26Chapter%3D28%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kodi Baibulo Limaphunzitsa Chiyani Kwenikweni?
Bukuli lakonzedwa kuti likuthandizeni pophunzira Baibulo ndipo likufotokoza zimene Baibulo limanena pa nkhani zosiyanasiyana, monga n’chifukwa chiyani timakumana ndi mavuto, kodi chimachitika n’chiyani munthu akamwalira, komanso tingatani kuti tikhale ndi banja losangalala.
Kodi Zimene Zikuchitikazi Ndi Zomwe Mulungu Ankafuna?
N’kutheka kuti mumadabwa kuti n’chifukwa chiyani panopa m’dzikoli muli mavuto ambiri. Kodi mukudziwa kuti Baibulo limanena kuti zimenezi zitha posachedwapa ndipo inuyo mukhoza kukhala m’gulu la anthu amene adzasangalale ndi moyo mavutowa atatha?
MUTU 1
Kodi Zoona Zenizeni za Mulungu N’zotani?
Kodi inuyo mumaona kuti Mulungu amakuganizirani? Werengani nkhaniyi kuti mudziwe makhalidwe a Mulungu komanso zimene mungachite kuti mumuyandikire.
MUTU 2
Baibulo Ndi Buku Lochokera Kwa Mulungu
Kodi Baibulo lingakuthandizeni bwanji kupirira mavuto anu? N’chifukwa chiyani muyenera kukhulupirira maulosi a m’Baibulo?
MUTU 3
Kodi Mulungu Analenga Dziko Lapansili Chifukwa Chiyani?
Kodi zimene Yehova Mulungu ankafuna, zoti anthu azikhala m’paradaiso, zidzachitikadi? Ngati ndi choncho, zidzachitika liti?
MUTU 4
Kodi Yesu Khristu Ndi Ndani?
Werengani nkhaniyi kuti mudziwe chifukwa chake Yesu amanenedwa kuti ndi Mesiya, kumene anachokera, ndiponso chifukwa chake ali Mwana wapadera wa Mulungu.
MUTU 5
Dipo la Yesu Ndi Mphatso ya Mulungu Yamtengo Wapatali Kuposa Zonse
Kodi dipo n’chiyani? Nanga lingakuthandizeni bwanji?
MUTU 6
Kodi Munthu Akafa Amapita Kuti?
Werengani nkhaniyi kuti mumve zimene Baibulo limanena zokhudza kumene kuli akufa komanso chifukwa chake timafa.
MUTU 7
Anthu Amene Anamwalira Adzakhalanso ndi Moyo
Kodi pali mnzanu kapena m’bale wanu amene anamwalira? Kodi n’zotheka kudzamuonanso? Werengani nkhaniyi kuti mumve zimene Baibulo limanena pa nkhani ya kuuka kwa akufa.
MUTU 8
Kodi Ufumu wa Mulungu N’chiyani?
Anthu ambiri amalidziwa Pemphero la Ambuye. Koma kodi mawu akuti, “Ufumu wanu udze” amatanthauza chiyani?
MUTU 9
Kodi Tilidi ‘M’masiku Otsiriza’?
Werengani nkhaniyi kuti mumve mmene zochita za anthu zikusonyezera kuti tilidi ‘m’masiku otsiriza’ omwe Baibulo linaneneratu
MUTU 10
Mmene Zochita za Angelo Komanso Ziwanda Zimakhudzira Moyo Wathu
Baibulo limanena za angelo ndi ziwanda. Koma kodi n’zoona kuti kuli angelo komanso ziwanda? Kodi zochita zawo zingakhudze moyo wanu?
MUTU 11
N’chifukwa Chiyani Mulungu Amalola kuti Anthu Azivutika?
Anthu ambiri amaganiza kuti Mulungu ndi amene amachititsa mavuto amene anthu akukumana nawo. Kodi inuyo mukuganiza bwanji? Werengani nkhaniyi kuti mumve zimene Mulungu amanena kuti ndi zomwe zikuchititsa mavutowa.
MUTU 12
Khalani ndi Makhalidwe Amene Mulungu Amasangalala Nawo
N’zotheka kukhala ndi makhalidwe amene Yehova amasangalala nawo. Mukhoza kukhala mnzake.
MUTU 13
Muziona Moyo Ngati Mmene Mulungu Amauonera
Kodi Mulungu amaiona bwanji nkhani yochotsa mimba, kuikidwa magazi, moyo wa nyama?
MUTU 14
Zimene Mungachite Kuti Banja Lanu Lizisangalala
Chikondi chimene Yesu anasonyeza ndi chitsanzo chabwino kwa amuna, akazi, makolo, komanso ana. Kodi tikuphunzira chiyani kuchokera kwa Yesu?
MUTU 15
Kulambira Kumene Mulungu Amavomereza
Werengani nkhaniyi kuti mudziwe zinthu 6 zimene zingakuthandizeni kudziwa anthu amene ali m’chipembedzo choona.
MUTU 16
Yesetsani Kuti Muzilambira Mulungu M’njira Yovomerezeka
Kodi pangakhale mavuto otani mukamauza ena zimene mumakhulupirira? Kodi mungawafotokozere bwanji m’njira yoti asakhumudwe?
MUTU 17
Pemphero Lingakuthandizeni Kukhala pa Ubwenzi ndi Mulungu
Kodi Mulungu amamvetsera mukamapemphera? Kuti mupeze yankho la funso limeneli, muyenera kudziwa zimene Baibulo limaphunzitsa pa nkhani ya pemphero.
MUTU 18
Ubatizo Umatithandiza kuti Tikhale pa Ubwenzi ndi Mulungu
Kodi munthu ayenera kuchita chiyani kuti ayenerere kubatizidwa? Werengani nkhaniyi kuti mudziwe zimene ubatizo umatanthauza ndiponso mmene uyenera kuchitikira.
MUTU 19
Zimene Mungachite Kuti Mulungu Apitirize Kukukondani
Kodi tingasonyeze bwanji kuyamikira zimene Mulungu watichitira?
ZAKUMAPETO
Tanthauzo la Dzina la Mulungu Ndiponso Mmene Tingaligwiritsire Ntchito
N’chifukwa chiyani m’Mabaibulo ambiri amene anthu ena anamasulira mulibe dzina lenileni la Mulungu? Kodi ndi bwino kugwiritsa ntchito dzina la Mulungu?
ZAKUMAPETO
Mmene Ulosi wa Danieli Unasonyezera Nthawi Imene Mesiya Adzafike
Kudakali zaka zoposa 500, Mulungu anaululiratu nthawi yeniyeni imene Mesiya adzafike. Werengani nkhaniyi kuti mumve zambiri za ulosi wochititsa chidwiyi!
ZAKUMAPETO
Yesu Ndi Mesiya Amene Mulungu Ananeneratu Kuti Adzabwera
Yesu anakwaniritsa maulosi onse a m’Baibulo onena za Mesiya. Werengani m’Baibulo lanu kuti muone umboni wosonyeza kuti maulosi onse onena za Mesiya anakwaniritsidwadi.
ZAKUMAPETO
Kudziwa Zoona Zokhudza Atate, Mwana, ndi Mzimu Woyera
Anthu ambiri amakhulupirira kuti Baibulo limaphunzitsa kuti pali Mulungu Atate, Mulungu Mwana ndi Mulungu Mzimu Woyera. Koma kodi zimenezi ndi zoona?
ZAKUMAPETO
N’chifukwa Chiyani Akhristu Oona Sagwiritsa Ntchito Mtanda Polambira Mulungu?
Kodi Yesu anaferadi pamtanda? Werengani nkhaniyi kuti mumve yankho la m’Baibulo la funsoli.
ZAKUMAPETO
Chakudya Chamadzulo cha Ambuye Ndi Mwambo Umene Umalemekeza Mulungu
Akhristu analamulidwa kuti azichita Chikumbutso cha imfa ya Khristu. Kodi mwambo umenewu uyenera kuchitika liti ndipo motani?
ZAKUMAPETO
Kodi Ndi Zoona Kuti Anthu Ali Ndi Mzimu Umene Sumafa?
Anthu ambiri amakhulupirira kuti munthu akafa, pali chinachake m’thupi mwake chimene chimapitirizabe kukhala ndi moyo. Koma kodi Mawu a Mulungu amati chiyani pa nkhaniyi?
ZAKUMAPETO
Kodi Mawu Akuti Sheoli ndi Hade Amatanthauza Chiyani?
Mabaibulo ena amamasulira mawu akuti Sheoli ndi Hade kuti “manda” kapena “dzenje.” Kodi mawu amenewa amatanthauza chiyani kwenikweni?
ZAKUMAPETO
Kodi Tsiku la Chiweruzo N’chiyani?
Werengani nkhaniyi kuti muone umboni woti Tsiku la Chiweruzo idzakhala nthawi yosangalatsa kwa anthu onse okhulupirika.
ZAKUMAPETO
Chaka cha 1914 Ndi Chaka Chapadera Kwambiri
Kodi ndi mfundo ziti za m’Baibulo zimene zikusonyeza kuti chaka cha 1914 chinali chapadera?
ZAKUMAPETO
Kodi Mikayeli Mkulu wa Angelo ndi Ndani?
Baibulo limatiuza kuti mngelo wamphamvu ameneyu ndi ndani. Werengani nkhaniyi kuti mumudziwe ndiponso mudziwe zimene akuchita panopa.
ZAKUMAPETO
Kodi “Babulo Wamkulu” N’chiyani?
Buku la Chivumbulutso limafotokoza za mkazi wina amene amatchulidwa kuti ‘Babulo Wamkulu.’ Kodi dzina limeneli limanena za mkazi weniweni? Kodi Baibulo limati chiyani za mkazi ameneyu?
ZAKUMAPETO
Kodi Yesu Anabadwa mu December?
Taganizirani mmene nyengo inalili pa nthawi imene Yesu anabadwa. Kodi kudziwa zimenezi kungatithandize bwanji?
ZAKUMAPETO
Kodi Akhristu Ayenera Kuchita Nawo Zikondwerero Zimene Anthu Ena Amachita?
Kodi zikondwerero zotchuka kwambiri kwanuko zinayamba bwanji? Mungadabwe kumva yankho la funso limeneli.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
10 Tsopano sindikufuna kuti mukhale osadziwa abale, kuti makolo athu akale, onse anali pansi pa mtambo+ ndipo onse anawoloka nyanja.+
2 Onse anabatizidwa mwa Mose,+ kudzera mwa mtambo ndi mwa nyanja.
3 Ndiponso, onse anadya chakudya chimodzimodzi chauzimu,+
4 ndipo onse anamwa chakumwa chimodzimodzi chauzimu.+ Pakuti anali kumwa pathanthwe lauzimu+ limene linali kuwatsatira, ndipo thanthwelo+ linatanthauza Khristu.+
5 Ngakhale zinali choncho, ambiri a iwo Mulungu sanakondwere+ nawo, ndipo anathana+ nawo m’chipululu.
6 Tsopano zinthu zimenezi zinakhala zitsanzo kwa ife, kuti ifenso tisakhale anthu olakalaka zinthu zoipa+ ngati mmene iwo anachitira.
7 Ndipo tisapembedze mafano, mmene ena mwa iwo anachitira,+ monga mmene Malemba amanenera kuti: “Anthu anakhala pansi ndi kudya ndiponso kumwa. Kenako anaimirira n’kuyamba kusangalala.”+
8 Tisamachite dama,+ mmene ena mwa iwo anachitira dama, n’kufa 23,000 tsiku limodzi.+
9 Kapena tisamuyese Yehova,+ mmene ena mwa iwo anamuyesera,+ n’kuwonongeka polumidwa ndi njoka.+
10 Tisakhalenso ong’ung’udza, mmene ena mwa iwo anang’ung’udzira,+ wowonongayo+ n’kuwawononga onsewo.
11 Tsopano zinthu zimenezi zinali kuwagwera monga zitsanzo, ndipo zinalembedwa kuti zitichenjeze+ ifeyo amene mapeto a nthawi zino atifikira.+
12 N’chifukwa chake amene akuyesa kuti ali chilili asamale kuti asagwe.+
13 Palibe mayesero amene mwakumana nawo osiyana ndi amene amagwera anthu ena.+ Koma Mulungu ndi wokhulupirika+ ndipo sadzalola kuti muyesedwe kufika pamene simungapirire,+ koma pamene mukukumana ndi mayeserowo iye adzapereka njira yopulumukira+ kuti muthe kuwapirira.
14 Ndiye chifukwa chake, okondedwa anga, thawani+ kupembedza mafano.+
15 Ndikulankhula nanu ngati anthu ozindikira.+ Dziwani nokha zimene ndikunena.
16 Kodi kapu+ ya dalitso imene timadalitsa, sitanthauza kugawana magazi a Khristu?+ Kodi mkate umene timanyema,+ sutanthauza kugawana thupi la Khristu?
17 Popeza pali mkate umodzi, ifeyo, ngakhale kuti tilipo ambiri,+ ndife thupi limodzi,+ pakuti tonse tikudya nawo mkate umodziwo.+
18 Taganizirani zochitika za Isiraeli wakuthupi:+ Kodi amene amadyako zoperekedwa nsembe sindiye kuti akugawana ndi guwa lansembe?+
19 Ndiye ndinene chiyani? Kuti choperekedwa nsembe kwa fano chili kanthu, kapena kuti fanolo ndi kanthu?+
20 Ayi, koma ndikunena kuti zinthu zimene mitundu ina imapereka nsembe imazipereka kwa ziwanda,+ osati kwa Mulungu, ndipo sindikufuna kuti mukhale ogawana ndi ziwanda.+
21 Sizingatheke kuti muzimwa za m’kapu ya Yehova+ komanso za m’kapu ya ziwanda. Sizingatheke kuti muzidya “patebulo la Yehova”+ komanso patebulo la ziwanda.
22 Kapena “kodi tikufuna kuputa nsanje+ ya Yehova”? Kodi mphamvu zathu zingafanane ndi zake?+
23 Zinthu zonse ndi zololeka, koma si zonse zimene zili zaphindu.+ Zinthu zonse ndi zololeka,+ koma si zonse zimene zili zolimbikitsa.+
24 Aliyense asamangodzifunira zopindulitsa iye yekha basi,+ koma zopindulitsanso wina.+
25 Chilichonse chogulitsidwa pamsika wa nyama muzidya+ popanda kufunsa mafunso, poopera chikumbumtima+ chanu,
26 chifukwa “dziko lapansi ndi zonse za mmenemo+ ndi za Yehova.”+
27 Ngati wina mwa osakhulupirira wakuitanani ndipo mwapita, kadyeni zonse zimene wakupatsani,+ popanda kufunsa mafunso poopera chikumbumtima chanu.+
28 Koma wina akakuuzani kuti: “Izi zaperekedwa nsembe,” musadye zimenezo poopera amene wakuuzaniyo ndiponso poopera chikumbumtima.+
29 Sindikunena “chikumbumtima” chako koma cha munthu winayo. N’chifukwa chiyani ufulu wanga ukulamulidwa ndi chikumbumtima cha munthu wina?+
30 Ngati ndikudya chakudyacho nditayamika Mulungu, kodi ndinyozedwe pa chinthu chimene ndayamikira?+
31 Ndiye chifukwa chake, kaya mukudya kapena kumwa kapena mukuchita china chilichonse, chitani zonse kuti zibweretse ulemerero kwa Mulungu.+
32 Pewani kukhala okhumudwitsa+ kwa Ayuda, ngakhalenso kwa Agiriki, ndi kwa mpingo wa Mulungu,
33 monga mmene ineyo ndikukondweretsera anthu onse m’zinthu zonse.+ Sikuti ndikungofuna zopindulitsa ine ndekha ayi,+ koma zopindulitsa anthu ambiri, kuti apulumutsidwe.+
Patsani ena
Patsani ena
1 Akorinto 10
Baibulo la Dziko Latsopano la Malemba Opatulika
https://www.jw.org/finder?docid=1011452&Book=46&Chapter=10&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D46%26Chapter%3D10%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Tizilalikira Uthenga wa Kukoma Mtima Kwakukulu kwa Mulungu
“Kuchitira umboni mokwanira za uthenga wabwino wa kukoma mtima kwakukulu kwa Mulungu.”—MAC. 20:24.
NYIMBO: 101, 84
1, 2. Kodi mtumwi Paulo anasonyeza bwanji kuti ankayamikira kukoma mtima kwakukulu kwa Mulungu?
MTUMWI PAULO ananena zoona pamene anati: “Kukoma mtima kwake kwakukulu kumene [Mulungu] anandisonyeza sikunapite pachabe.” (Werengani 1 Akorinto 15:9, 10.) Iye ankadziwa kuti kunali kosayenera kuti Mulungu amusonyeze chifundo chachikulu chifukwa chakuti poyamba ankazunza Akhristu.
2 Chakumapeto kwa moyo wake analembera Timoteyo kuti: “Ndikuyamika Khristu Yesu Ambuye wathu amene anandipatsa mphamvu poona kuti ndine wokhulupirika, ndipo anandipatsa utumiki.” (1 Tim. 1:12-14) Kodi Paulo ankanena za utumiki uti? Iye anauza akulu a ku Efeso kuti: “Moyo wanga sindikuuona ngati wofunika kapena wamtengo wapatali kwa ine ayi. Chimene ndikungofuna n’chakuti ndimalize kuthamanga mpikisano umenewu, komanso kuti ndimalize utumiki umene ndinalandira kwa Ambuye Yesu basi. Ndikungofuna kuchitira umboni mokwanira za uthenga wabwino wa kukoma mtima kwakukulu kwa Mulungu.”—Mac. 20:24.
3. Kodi Paulo anapatsidwa utumiki wapadera uti? (Onani chithunzi patsamba 26.)
3 Kodi ndi “uthenga wabwino” uti umene Paulo ankalalikira womwe unkasonyeza kukoma mtima kwakukulu kwa Yehova? Iye anauza Akhristu a ku Efeso kuti: “Munamva kuti ndinaikidwa kukhala woyang’anira kukoma mtima kwakukulu kwa Mulungu kuti ndikuthandizeni.” (Aef. 3:1, 2) Paulo analamulidwa kuti alalikire uthenga wabwino kwa anthu a mitundu ina kuti nawonso adzakhale m’gulu la olamulira limodzi ndi Khristu mu Ufumu wa Mulungu. (Werengani Aefeso 3:5-8.) Paulo ankachita utumiki wake modzipereka ndipo ndi chitsanzo chabwino kwa tonsefe. Komanso iye anasonyeza kuti kukoma mtima kumene Mulungu anamusonyeza “sikunapite pachabe.”
KODI MUMAYAMIKIRA KUKOMA MTIMA KWAKUKULU KWA MULUNGU?
4, 5. N’chifukwa chiyani tingati “uthenga wabwino wa Ufumu” n’chimodzimodzi ndi uthenga wabwino wa “kukoma mtima kwakukulu kwa Mulungu”?
4 M’masiku otsiriza ano anthu a Yehovafe talamulidwa kuti tizilalikira ‘uthenga wabwino wa ufumu padziko lonse lapansi kumene kuli anthu kuti ukhale umboni ku mitundu yonse.’ (Mat. 24:14) Uthenga umene timalalikirawu tingatinso ndi “uthenga wabwino wa kukoma mtima kwakukulu kwa Mulungu.” Tikutero chifukwa choti madalitso onse amene tikuyembekezera kudzapeza Ufumuwu ukamadzalamulira, adzakhalapo chifukwa cha kukoma mtima kumene Yehova watisonyeza kudzera mwa Khristu. (Aef. 1:3) Kodi ifeyo timatsanzira Paulo n’kumalalikira modzipereka posonyeza kuti timayamikira kukoma mtima kwakukulu kwa Mulungu?—Werengani Aroma 1:14-16.
5 M’nkhani yapita ija taona mmene kukoma mtima kwa Yehova kukutithandizira. Choncho tili ndi udindo wothandiza anthu kuti adziwe mmene Yehova wawasonyezera chikondi komanso zimene angachite kuti apindule ndi zimenezo. Kodi ndi zinthu ziti zokhudza kukoma mtima kwakukulu kwa Yehova zimene tiyenera kuuza anthu?
TIZILALIKIRA UTHENGA WABWINO WONENA ZA DIPO
6, 7. N’chifukwa chiyani tinganene kuti tikamauza anthu za dipo, tikulalikira uthenga wonena za kukoma mtima kwakukulu kwa Mulungu?
6 M’dzikoli anthu akachimwa sadandaula chilichonse moti ambiri sadziwa n’komwe kuti akufunika kupulumutsidwa. Koma munthu akamakhala moyo wosaopa Mulungu m’pamenenso amamva mumtima mwake kuti sakusangalala. Ena sadziwanso kuti uchimo n’chiyani, umatikhudza bwanji komanso tingatani kuti tisakhale akapolo ake. Koma akayamba kuphunzira ndi a Mboni m’pamene amamvetsa zonsezi. Anthu amene amamvetsera uthenga wathu amasangalala akadziwa kuti Yehova amatikonda ndipo anatisonyeza kukoma mtima kwakukulu potumiza Mwana wake kuti adzapereke dipo lotiwombola.—1 Yoh. 4:9, 10.
7 Ponena za Mwana wa Mulunguyu, Paulo analemba kuti: “Kudzera mwa iyeyu [Yesu], tinamasulidwa ndi dipo la magazi ake, inde, takhululukidwa machimo athu, malinga ndi chuma cha kukoma mtima kwake [kwa Mulungu] kwakukulu.” (Aef. 1:7) Nsembe ya dipo imasonyeza kuti Yehova amatikonda kwambiri ndiponso kukoma mtima kwake ndi kwakukulu kwabasi. N’zosangalatsa kudziwa kuti tikakhulupirira nsembeyi, machimo athu amakhululukidwa ndipo sitidziimba mlandu. (Aheb. 9:14) Umenewutu ndi uthenga wabwino wofunika kuuza anthu ena.
TIZITHANDIZA ANTHU KUKHALA PA UBWENZI NDI MULUNGU
8. N’chifukwa chiyani anthufe timafunika kugwirizananso ndi Mulungu?
8 Tiyenera kuuza anthu kuti ali ndi mwayi wokhala pa ubwenzi ndi Mlengi wathu. Anthu amene sanayambe kukhulupirira nsembe ya Yesu amakhala adani a Mulungu. Mtumwi Yohane analemba kuti: “Iye wokhulupirira mwa Mwanayo ali nawo moyo wosatha. Wosamvera Mwanayo sadzauona moyowu, koma mkwiyo wa Mulungu ukhalabe pa iye.” (Yoh. 3:36) N’zosangalatsa kuti nsembe ya Khristu imatithandiza kuti tigwirizanenso ndi Mulungu. Paja Paulo ananena kuti: “Inu amene kale munali otalikirana naye ndiponso adani ake chifukwa maganizo anu anali pa ntchito zoipa, tsopano wagwirizana nanunso pogwiritsa ntchito thupi lanyama la mwanayo kudzera mu imfa yake.”—Akol. 1:21, 22.
9, 10. Kodi Khristu wapereka udindo wotani kwa abale ake odzozedwa? (b) Kodi a “nkhosa zina” amathandiza bwanji odzozedwa?
9 Paulo ananena kuti Khristu anapatsa odzozedwa “utumiki wokhazikitsanso mtendere.” Pofotokoza utumikiwu, iye anati: “Zinthu zonse n’zochokera kwa Mulungu, amene anatigwirizanitsa ndi iyeyo kudzera mwa Khristu, ndipo anatipatsa utumiki wokhazikitsanso mtendere. Utumiki wake ndi woti tilengeze kuti Mulungu anali kugwirizanitsa dziko ndi iyeyo kudzera mwa Khristu, moti sanawawerengere anthuwo machimo awo, ndipo watipatsa ifeyo ntchito yolengeza uthenga umenewu wokhazikitsanso mtendere. Chotero ndife akazembe m’malo mwa Khristu, ngati kuti Mulungu akuchonderera anthu kudzera mwa ife. Monga okhala m’malo mwa Khristu tikupempha kuti: ‘Gwirizananinso ndi Mulungu.’”—2 Akor. 5:18-20.
10 A “nkhosa zina” amaona kuti ndi mwayi waukulu kuchita utumikiwu limodzi ndi odzozedwa. (Yoh. 10:16) Iwo ali ngati nthumwi za Khristu ndipo amagwira kwambiri ntchito yophunzitsa anthu n’kumawathandiza kukhala pa ubwenzi ndi Yehova. Zimene amachitazi n’zofunika kwambiri pa ntchito yochitira umboni mokwanira za uthenga wabwino wa kukoma mtima kwakukulu kwa Mulungu.
TIZIUZA ANTHU UTHENGA WOTI MULUNGU AMAMVA MAPEMPHERO
11, 12. Kodi uthenga wakuti Yehova amamva mapemphero ungathandize bwanji anthu?
11 Anthu ambiri amangopemphera chifukwa amaona kuti akapemphera mtima wawo umakhala m’malo. Koma sakhulupirira kuti Mulungu amamva mapemphero awo. Anthu oterewa tiyenera kuwathandiza kudziwa kuti Yehova ndi “Wakumva pemphero.” Davide analemba kuti: “Inu Wakumva pemphero, anthu a mitundu yonse adzabwera kwa inu. Zolakwa zanga zandikulira. Inu mudzatikhululukira machimo athu.”—Sal. 65:2, 3.
12 Yesu anauza ophunzira ake kuti: “Ngati mutapempha chilichonse m’dzina langa, ine ndidzachichita.” (Yoh. 14:14) Mawu akuti “chilichonse” akunena za chilichonse chogwirizana ndi chifuniro cha Yehova. Yohane anati: “Timamudalira kuti chilichonse chimene tingamupemphe mogwirizana ndi chifuniro chake, amatimvera.” (1 Yoh. 5:14) Tiyenera kuphunzitsa anthu kuti adziwe kuti pemphero silimangothandiza kuti maganizo a munthu akhale m’malo. Koma lingatithandize kuti tiyandikire “mpando wachifumu wa kukoma mtima kwakukulu” wa Yehova. (Aheb. 4:16) Tikawaphunzitsa kuti azipemphera kwa Yehova, moyenera komanso azipempha zinthu zoyenera, tingawathandize kuti akhale naye pa ubwenzi ndiponso azilimbikitsidwa pa nthawi ya mavuto.—Sal. 4:1; 145:18.
M’DZIKO LATSOPANO MULUNGU ADZATISONYEZANSO KUKOMA MTIMA KWAKUKULU
13, 14. (a) Kodi Akhristu odzozedwa adzakhala ndi mwayi wotani? (b) Kodi odzozedwa adzagwira ntchito yofunika iti yokhudza anthu?
13 Yehova adzasonyezanso anthu kukoma mtima kwake kwakukulu m’dziko latsopano. Paulo anatchula za mwayi umene a 144,000, amene asankhidwa kuti akalamulire ndi Khristu kumwamba, ali nawo. Iye anati: “Mulungu, amene ndi wachifundo chochuluka, mwachikondi chake chachikulu chimene anatikonda nacho, anatikhalitsa amoyo pamodzi ndi Khristu, ngakhale kuti tinali akufa m’machimo, (pakuti inu mwapulumutsidwa chifukwa cha kukoma mtima kwakukulu) ndipo anatikweza pamodzi, ndi kutikhazika pamodzi m’malo akumwamba mogwirizana ndi Khristu Yesu. Anachita zimenezi kuti mu nthawi zimene zikubwera padzasonyezedwe chuma chopambana cha kukoma mtima kwake kwakukulu kumene anatisonyeza mogwirizana ndi Khristu Yesu.”
14 Pali madalitso ambiri amene Yehova wasungira odzozedwa kumwamba akadzakhala m’mipando yachifumu n’kumalamulira limodzi ndi Khristu. (Luka 22:28-30; Afil. 3:20, 21; 1 Yoh. 3:2) Yehova ‘adzawasonyeza chuma chopambana cha kukoma mtima kwake kwakukulu.’ Odzozedwawa adzakhala “Yerusalemu Watsopano” kapena kuti mkazi wophiphiritsa wa Khristu. (Chiv. 3:12; 17:14; 21:2, 9, 10) Iwo limodzi ndi Yesu adzagwira ntchito ‘yochiritsa mitundu ya anthu,’ kutanthauza kuti adzawathandiza kuti amasuke ku uchimo ndi imfa n’kukhala angwiro.—Werengani Chivumbulutso 22:1, 2, 17.
15, 16. Kodi Yehova adzawasonyeza bwanji a “nkhosa zina” kukoma mtima kwake m’dziko latsopano?
15 Lemba la Aefeso 2:7 limati Mulungu adzasonyeza kukoma mtima kwakukulu “mu nthawi zimene zikubwera.” Choncho aliyense amene adzakhale padziko lapansi pa nthawiyo ‘adzasonyezedwa kukoma mtima kwakukulu’ kwa Yehova. (Luka 18:29, 30) Njira ina imene Yehova adzachitire zimenezi ndi kuukitsa anthu amene ali “m’Manda.” (Yobu 14:13-15; Yoh. 5:28, 29) Anthu okhulupirika amene anamwalira Khristu asanatifere adzaukitsidwa n’kuyambanso kutumikira Yehova. Nawonso a “nkhosa zina” amene amamwalira ali okhulupirika m’masiku otsiriza ano, adzaukitsidwa.
16 Anthu ambirimbiri amene anamwalira asanadziwe Mulungu nawonso adzaukitsidwa. Yohane analemba kuti: “Ndinaona akufa, olemekezeka ndi onyozeka, ataimirira pamaso pa mpando wachifumuwo, ndipo mipukutu inafunyululidwa. Koma mpukutu wina unafunyululidwa, ndiwo mpukutu wa moyo. Ndipo akufa anaweruzidwa malinga ndi zolembedwa m’mipukutuyo, mogwirizana ndi ntchito zawo. Nyanja inapereka akufa amene anali mmenemo. Nayonso imfa ndi Manda zinapereka akufa amene anali mmenemo. Aliyense wa iwo anaweruzidwa malinga ndi ntchito zake.” (Chiv. 20:12, 13) Anthuwa adzapatsidwa mwayi wosankha kukhala kumbali ya ulamuliro wa Yehova. Kuti athe kuchita zimenezi, adzaphunzitsidwa za Yehova komanso zimene angachite kuti azitsatira mfundo zake zolungama. Komanso adzafunika kutsatira malangizo a ‘m’mipukutu’ amene adzafotokoze zimene Yehova adzafune kuti tizichita m’dziko latsopanolo. Malangizo amenewo adzasonyezanso kukoma mtima kwakukulu kwa Yehova.
PITIRIZANI KULALIKIRA UTHENGA WABWINO
17. Nthawi zonse tikamalalikira, tizikumbukira chiyani?
17 Popeza mapeto ali pafupi kwambiri, cholinga chathu chachikulu ndi kulalikira uthenga wabwino wa Ufumu. (Maliko 13:10) Paja takambirana kuti uthenga wabwinowu umasonyeza kukoma mtima kwakukulu kwa Yehova. Nthawi zonse tikamalalikira tizikumbukira zimenezi. Tizikumbukiranso kuti cholinga chathu ndi kulemekeza Yehova. Kuti zimenezi zitheke, tiyenera kuuza anthu kuti zabwino zonse zimene zidzachitike m’dziko latsopano zidzatheka chifukwa cha kukoma mtima kwakukulu kwa Yehova.
18, 19. Kodi timauza bwanji anthu za kukoma mtima kwakukulu kwa Yehova?
18 Tikamalalikira tizifotokozera anthu kuti mu Ufumu wa Khristu anthu adzapindula kwambiri ndi nsembe ya dipo ndipo kenako adzakhala angwiro. Baibulo limati: “Chilengedwecho chidzamasulidwa ku ukapolo wa kuvunda n’kukhala ndi ufulu waulemerero wa ana a Mulungu.” (Aroma 8:21) Zonsezi zidzatheka chifukwa cha kukoma mtima kwakukulu kwa Yehova.
19 Tilinso ndi mwayi waukulu wouza anthu lonjezo losangalatsa lopezeka m’buku la Chivumbulutso. Baibulo limasonyeza kuti, “[Mulungu] adzapukuta misozi yonse m’maso mwawo, ndipo imfa sidzakhalaponso. Sipadzakhalanso kulira, kapena kubuula, ngakhale kupweteka. Zakalezo zapita.” Ndiyeno Yehova wokhala pampando wachifumu anati: “Taonani! Zinthu zonse zimene ndikupanga n’zatsopano.” Iye ananenanso kuti: “Lemba, pakuti mawu awa ndi odalirika ndi oona.” (Chiv. 21:4, 5) Tikamachita khama kuuza anthu uthenga wabwino umenewu, timakhala kuti tikuwauza za kukoma mtima kwakukulu kwa Yehova.


text:
MUTU 75
Yesu Ananena Zimene Zimachititsa Munthu Kukhala Wodala
”ANATULUTSA ZIWANDA NDI “CHALA CHA MULUNGU
ZIMENE ZIMACHITITSA MUNTHU KUKHALA WODALA
Yesu atanenanso malangizo okhudza nkhani ya pemphero, panabukanso nkhani zina zomwe anali ataphunzitsapo kale m’mbuyomo pa nthawi imene ankalalikira. Pamene Yesu ankachita zozizwitsa ku Galileya, anthu anamuimba milandu yoti ankachita zozizwitsazo pogwiritsa ntchito mphamvu yochokera kwa wolamulira ziwanda. Ndiyeno Yesu atafika ku Yudeya anthu anamuimbanso mlandu wochita zozizwitsa ndi mphamvu ya wolamulira ziwanda.
Anthu anadabwa kwambiri Yesu atatulutsa chiwanda chimene chinkalepheretsa munthu wina kulankhula. Koma zimenezi sizinasangalatse anthu amene ankadana naye, moti anayambanso kumuimba milandu yabodza. Iwo anati: “Ameneyu amatulutsa ziwanda ndi mphamvu ya Belezebule wolamulira wa ziwanda.” (Luka 11:15) Ndiyeno anthu enanso omwe ankafuna kudziwa kuti Yesu ndi ndani, anamupempha kuti awaonetse chizindikiro chakumwamba.
Yesu atazindikira kuti akungofuna kumuyesa, anawayankha ngati mmene anachitiranso ndi anthu amene anakumana nawo ku Galileya. Iye ananena kuti ufumu uliwonse wogawanika pakati umatha. Iye anafotokoza kuti: “Ngati Satana wagawanika, ufumu wake ungalimbe bwanji?” Kenako Yesu anawauza kuti: “Koma ngati ziwandazo ndikuzitulutsa ndi chala cha Mulungu, ndiye kuti ufumu wa Mulungu wakufikiranidi modzidzimutsa.”—Luka 11:18-20.
Pamene Yesu ananena kuti “chala cha Mulungu,” n’kutheka kuti anthuwo anakumbukira zimene zinachitika kalekale m’nthawi ya Aisiraeli. Anthu amene anaona Mose akuchita zozizwitsa m’bwalo la Farao anafuula kuti: “Chimenechi ndi chala cha Mulungu!” Komanso “chala cha Mulungu” ndi chimene chinalemba Malamulo Khumi omwe analembedwa pamiyala iwiri. (Ekisodo 8:19; 31:18) Mofanana ndi zimenezi, “chala cha Mulungu,” womwe ndi mzimu woyera kapena kuti mphamvu yogwira ntchito ya Mulungu ndi umenenso unkathandiza Yesu kuti azitulutsa ziwanda komanso kuchiritsa odwala. Choncho Ufumu wa Mulungu unali utawafikiradi modzidzimutsa anthuwo chifukwa Yesu amene analonjezedwa kudzakhala Mfumu anali pakati pawo n’kumachita zozizwitsa.
Yesu anasonyeza kuti anali ndi mphamvu zoposa za Satana chifukwa ankakwanitsa kutulutsa ziwanda. Zimenezi ndi zofanana ndi zimene munthu wamphamvu amene akufuna kulanda katundu wa m’nyumba ya mfumu amachita. Munthuyo amayamba wagonjetsa kaye mlonda wamphamvu wokhala ndi zida. Yesu anafotokozanso za fanizo lonena zimene zimachitika mzimu woipa ukatuluka mwa munthu. Ngati munthuyo sangaikemo zinthu zabwino, mzimuwo umabwereranso ndi mizimu ina 7 ndipo zimenezi zimachititsa munthuyo kukhala woipa kwambiri kuposa mmene analili poyamba. (Mateyu 12:22, 25-29, 43-45) Izi ndi zimene zinachitika ndi mtundu wa Aisiraeli.
Mzimayi wina amene ankamvetsera Yesu akulankhula pa nthawiyi anafuula kuti: “Ndi wodala mayi amene mimba yake inanyamula inu ndiponso amene munayamwa mabere ake!” Azimayi achiyuda ankafunitsitsa atakhala ndi mwana woti adzakhale mneneri komanso ankafunitsitsa atakhala mayi a Mesiya. Choncho mayiyu ayenera kuti ankaganiza kuti Mariya ndi wodala kwambiri chifukwa chobereka Yesu amene anali mphunzitsi waluso kwambiri. Koma Yesu anathandiza mayiyo kudziwa chimene chimachititsa munthu kukhaladi wosangalala kapena kuti wodala. Anauza mayiyo kuti: “Ayi, m’malomwake, Odala ndi amene akumva mawu a Mulungu ndi kuwasunga!” (Luka 11:27, 28) Yesu sananenepo kuti Mariya ankafunika kupatsidwa ulemu wapadera. Choncho munthu amakhala wodala kapena kuti wosangalala ngati amatumikira Mulungu mokhulupirika osati chifukwa cha zinthu zimene wakwanitsa kuchita kapena chifukwa chokhala pa ubale ndi munthu wina.
Yesu anadzudzulanso anthuwo ngati mmene anachitira ndi anthu a ku Galileya chifukwa chomupempha kuti awaonetse chizindikiro chakumwamba. Iye anawauza kuti sadzapatsidwa chizindikiro chilichonse kupatulapo “chizindikiro cha Yona.” Zimene zinachitika pamoyo wa Yona zinakhala ngati chizindikiro chifukwa Yona anakhala m’mimba mwa nsomba kwa masiku atatu komanso chifukwa analalikira molimba mtima, zomwe zinachititsa kuti anthu a ku Nineve alape. Ndiyeno Yesu anati: “Koma tsopano wina woposa Yona ali pano.” (Luka 11:29-32) Yesu analinso woposa Solomo yemwe mfumukazi ya ku Seba inabwera kuti idzamve za nzeru zake.
Ndiyeno Yesu ananenanso kuti: “Munthu akayatsa nyale saiika m’chipinda cha pansi kapena kuivundikira ndi dengu, koma amaiika pachoikapo nyale, kuti onse olowa aone kuwala.” (Luka 11:33) N’kutheka kuti Yesu ankatanthauza kuti zimene ankachita pophunzitsa anthu komanso pochita zozizwitsa anthuwo akuona, zinali ngati akubisa kuwala kwa nyale. Zinali choncho chifukwa anthuwo sankafuna kuona kuwalako, zomwe zinawachititsa kuti asamvetse tanthauzo la zimene Yesuyo ankachita.
Pa nthawiyi Yesu anali atangotulutsa kumene chiwanda chimene chinkalepheretsa munthu wina kulankhula. Zimenezi zikanachititsa anthu azilemekeza komanso kuuza ena zimene Yehovayo ankachita kudzera mwa Yesu. Chifukwa cha zimenezi Yesu anachenjeza anthu amene ankamuimba milanduwo kuti: “Chotero khala tcheru. Mwina kuwala kumene kuli mwa iwe ndiko mdima. Choncho ngati thupi lako lonse lili lowala kwambiri, popanda mbali ina yamdima, thupi lonse lidzawala kwambiri ngati mmene nyale imachitira pokuunikira ndi kuwala kwake.”—Luka 11:35, 36.
Onaninso
Mariya
—“Ndinetu Kapolo wa Yehova!”
Kodi zimene Mariya ananena kwa Gabirieli zimasonyeza chiyani chokhudza chikhulupiriro cha Mariya? Kodi Mariya anasonyeza makhalidwe ena ati?


text:
MUTU 61
Yesu Anachiritsa Mnyamata Amene Anali ndi Chiwanda
MATEYU 17:14-20 MALIKO 9:14-29 LUKA 9:37-43
CHIKHULUPIRIRO CHOLIMBA CHIKANAWATHANDIZA KUCHIRITSA MNYAMATA AMENE ANALI NDI CHIWANDA
Pamene Yesu, Petulo, Yakobo ndi Yohane ankatsika m’phiri muja anakumana ndi chigulu cha anthu. Chinachake chinali chitasokonekera chifukwa alembi anali ataunjirira ophunzira a Yesu ndipo ankakangana nawo. Gulu la anthulo linadabwa kwambiri litaona Yesu ndipo linamuthamangira n’kukamupatsa moni. Iye anafunsa anthuwo kuti: “Mukukangana nawo chiyani?”—Maliko 9:16.
Munthu wina amene anali m’chigulumo anagwada pamapazi a Yesu n’kuyamba kufotokoza kuti: “Mphunzitsi, ine ndabweretsa mwana wanga wamwamuna kwa inu chifukwa ali ndi mzimu womulepheretsa kulankhula. Mzimuwo umati ukamugwira, umamugwetsera pansi. Akatero amachita thovu ndi kukukuta mano, ndipo amatha mphamvu. Chotero, ndinauza ophunzira anu kuti autulutse, koma alephera.”—Maliko 9:17, 18.
Chifukwa choti ophunzira a Yesu analephera kuchiritsa mnyamatayo, alembi ankanyoza ophunzirawo ndipo mwina ankawanena kuti akungotaya nthawi poyenda ndi Yesu. M’malo moyankha zimene bambo wa mwanayo ananena, Yesu anauza gulu la anthulo kuti: “Inu a m’badwo wopanda chikhulupiriro ndi wopotoka maganizo, kodi ndikhala nanube mpaka liti?” Pamenepa Yesu ankanena za alembi omwe ankavutitsa ophunzira ake iye palibe. Kenako anatembenukira kwa bambo uja n’kumuuza kuti: “Bwera nayeni kuno.”—Mateyu 17:17.
Mnyamatayo atayandikira pamene panali Yesu, chiwanda chija chinamugwetsera pansi moti anayamba kutsalima mwamphamvu. Mnyamatayo ankangogubuduka ndipo ankatuluka thovu kukamwa. Kenako Yesu anafunsa bambo akewo kuti: “Izi zakhala zikumuchitikira kwa nthawi yaitali bwanji?” Bambowo anayankha kuti: “Kuyambira ali mwana, mwakuti nthawi zambiri wakhala ukum’gwetsera pamoto ndi m’madzi kuti umuwononge.” Bambowo anapempha Yesu kuti: “Ngati mungathe kuchitapo kanthu, tichitireni chifundo ndi kutithandiza.”—Maliko 9:21, 22.
Bambowo ankafunitsitsa mwana wawo atathandizidwa chifukwa ophunzira a Yesu anali atalephera kumuchiritsa. Poyankha zimene bambowo anapempha, Yesu anawalimbikitsa powauza kuti: “Mukuti, ‘Ngati mungathe’? Chilichonsetu n’chotheka kwa aliyense ngati iyeyo ali ndi chikhulupiriro.” Nthawi yomweyo bambowo anafuula kuti: “Chikhulupiriro ndili nacho! Limbitsani chikhulupiriro changa!”—Maliko 9:23, 24.
Ndiyeno Yesu anaona gulu lina la anthu likumuthamangira. Kenako Yesu anadzudzula chiwandacho anthu onsewo akuona. Iye ananena kuti: “Mzimu wosalankhulitsa ndi wogonthetsa iwe, ndikukulamula, tuluka ndipo usadzalowenso mwa iye.” Pamene chiwandacho chinkatuluka chinachititsa kuti mnyamatayo afuule komanso kutsalima kwambiri. Kenako mnyamatayo anangogona pansi osachitanso kalikonse. Ataona zimenezi anthu ambiri ananena kuti: “Wamwalira!” (Maliko 9:25, 26) Koma Yesu atagwira dzanja lake, mnyamatayo anadzuka ndipo “nthawi yomweyo . . . anachira.” (Mateyu 17:18) Ataona zimenezi anthuwo anadabwa kwambiri.
Nthawi ina m’mbuyomo Yesu atatumiza ophunzira ake kuti akalalikire, anawapatsa mphamvu moti ankatulutsa ziwanda. Chifukwa chokumbukira zimenezi, ophunzirawo ali ndi Yesu m’nyumba anamufunsa kuti: “N’chifukwa chiyani ife tinalephera kuutulutsa?” Yesu anawauza kuti analephera kutulutsa chiwandacho chifukwa chakuti analibe chikhulupiriro. Iye anawauza kuti: “Mzimu wa mtundu umenewu sungathe kutuluka ndi chilichonse, koma pemphero basi.” (Maliko 9:28, 29) Ophunzirawo ankafunika kukhala ndi chikhulupiriro cholimba komanso ankafunika kupempha mphamvu zochokera kwa Mulungu kuti akwanitse kutulutsa chiwanda champhamvucho.
Kenako Yesu anamaliza n’kunena kuti: “Ndithu ndikukuuzani, ngati mutakhala ndi chikhulupiriro chofanana ndi kanjere ka mpiru kuchepa kwake, mudzatha kuuza phiri ili kuti, ‘Choka pano upite apo,’ ndipo lidzachokadi. Palibe chimene chidzakhala chosatheka kwa inu.” (Mateyu 17:20) Choncho munthu akhoza kuchita zinthu zamphamvu ngati ali ndi chikhulupiriro cholimba.
Nthawi zina zinthu zimene zimatisokoneza potumikira Yehova zingawoneke ngati zosatheka kuzichotsa komanso zingawoneke zazikulu ngati phiri. Koma tikakhala ndi chikhulupiriro cholimba tikhoza kulimbana nazo.


text:
Nyerere De Havilland Amabereka Kadziwotche DH-82A v1.1 FSX
Hot
Version 1.1. Kambuku Kadziwotche kwa FSX ndi imodzi yabwino pokha-pa Freeware kuti angapezeke pa Intaneti. Ichi ndi chizindikiro masiku a zanyengo Australia kuti tingapeze lero, choncho zikuphatikizapo zina zina zimene sizili choyambirira cha kale.
The de A Havilland DH82 Amabereka Kadziwotche anali biplane wa 1930s wa kulengedwa ndi de A Havilland ndi ntchito pakati ena ndi Royal Air Force ndege monga chiyambi sukulu galimoto. Iye anakhalabe mu utumiki ndi RAF mpaka 1952, pamene ambiri mwa iwo ntchito ndege boma.
Little chikumbutso Kusamukira kamera kumanzere: Ctrl + kosangalatsa + danga mmbuyo. Kusamukira kamera ndi ufulu: Ctrl + kosangalatsa +
Nkofunika kuwerenga Buku la m'gulu la foda yaikulu ya pokha-, kapena ku menyu Start ndiye rikoooo kuwonjezera-mvu.


text:
ZIMENE ZACHITIKA M’CHAKA CHAPITACHI
Pakufunika Kumanga Nyumba za Ufumu Mofulumira
N’ZOSANGALATSA kuona kuti Yehova akutithandiza kwambiri kuti ntchito yathu iziyenda bwino. (Yes. 60:22) Zimenezi zikuchititsanso kuti mipingo ikule kwambiri moti pakufunika Nyumba za Ufumu zochuluka. Mwachitsanzo, padziko lonse lapansi, pakufunika kumanga kapena kukonzanso Nyumba za Ufumu zoposa 13,000.
Kuti ntchitoyi isakhale yoboola m’thumba, Bungwe Lolamulira lasintha mmene limayendetsera zinthu pa nkhani ya zomangamanga. Posachedwapa bungweli linakhazikitsa Dipatimenti Yoona za Mapulani ndi Zomangamanga Padziko Lonse yomwe ili ku likulu lathu ku Brooklyn. Dipatimentiyi ikugwira ntchito mwakhama pokonza njira imene ingathandize kuti ntchitoyi iyende mofulumira komanso kuti abale azisamalira bwino Nyumba za Ufumu zomwe zinamangidwa kale. Bungwe Lolamulira linakhazikitsanso Dipatimenti Yoona za Mapulani ndi Zomangamanga M’mayiko Angapo. Dipatimentiyi ili ndi maofesi ku Australasia, ku Central Europe, ku South Africa ndiponso ku United States. Abale omwe akugwira ntchito m’dipatimentiyi amayang’anira ntchito ya m’mayiko angapo ndipo amathandiza abale omwe ali m’mayikowo kumanga Nyumba za Ufumu mofulumira koma pogwiritsa ntchito ndalama zochepa. Abale a m’dipatimentiyi amaphunzitsanso abale a ku nthambi za m’mayiko omwe amayang’anira, zimene angachite posamalira ofesi ya nthambi, malo a misonkhano komanso Nyumba za Ufumu. Bungwe Lolamulira linakhazikitsanso Dipatimenti Yoona za Mapulani ndi Zomangamanga m’dziko lililonse. Dipatimentiyi imayang’anira ntchito yomanga ndi kukonza Nyumba za Ufumu komanso malo a misonkhano.
Mu January 2015, akulu onse a ku United States anachita msonkhano ndipo msonkhanowu unalumikizidwa m’madera osiyanasiyana pa vidiyo kudzera pa Intaneti. Pamsonkhanowu panakambidwa nkhani yomwe inafotokoza za kusintha pa nkhani yokonza mapulani, kumanga komanso kusamalira Nyumba za Ufumu. Pamsonkhanowu anakambirana zinthu zotsatirazi.
Kumanga: Anakambirana kuti mapulani a Nyumba za Ufumu komanso zinthu zina, azikhala otengera dera limene zizimangidwa. Ananenanso kuti azimanga nyumbazi motsatira malangizo ochokera ku Komiti Yoona za Ntchito Yofalitsa Mabuku ya Bungwe Lolamulira. Anakambirananso kuti azimanga nyumba zolimba kwambiri ndiponso zokongola, koma azigwiritsa ntchito ndalama zochepa.
Kukonza: Anakambirana kuti aziphunzitsa abale oti azisamalira nyumbazi pampingo uliwonse kuti zizigwira ntchito kwa nthawi yaitali.
Monga taonera, pakufunikadi kumanga Nyumba za Ufumu zambiri. Choncho kuti zimenezi zitheke, abale ayenera kuchita zinthu mogwirizana komanso kugwiritsa ntchito bwino ndalama zimene abale amapereka kuti zithandize pomanga nyumbazi.
Onaninso
Ntchito Yomanga Nyumba za Ufumu M’madera a Kumidzi
Onani mmene magulu okwana 5 a anthu ongodzipereka ankagwirira ntchito kuti amange Nyumba za Ufumu ziwiri m’masiku 28 okha.


text:
CHIGAWO 10
Kodi Anthu Omvera Mulungu Adzalandira Madalitso Otani?
Ambiri mwa anthu amene anamwalira adzaukitsidwa padziko lapansi. Machitidwe 24:15
Pali madalitso ambiri amene mudzalandire m’tsogolo muno ngati mukumvera Yehova. Mudzakhala ndi thanzi labwino ndipo palibe amene adzadwale, kulumala kapena kukalamba. Mudzatha kukhulupirira munthu aliyense chifukwa sikudzakhala anthu oipa.
Sikudzakhala zinthu zilizonse zopweteka, chisoni kapenanso kulira. Palibe amene adzakalambe ndi kufa.
Mudzasangalala kukhala pamodzi ndi anzanu komanso achibale anu ndipo moyo udzakhala wosangalatsa kwambiri m’Paradaiso.
Anthu adzakhala mopanda mantha ndipo adzakhaladi osangalala.
Ufumu wa Mulungu udzathetsa mavuto onse. Chivumbulutso 21:3, 4
Onaninso
Kodi Mulungu Ali ndi Cholinga Chotani Chokhudza Dziko Lapansili?
Baibulo limafotokoza chifukwa chake Mulungu analenga dzikoli, nthawi imene mavuto adzathe, mmene zinthu zidzakhalire padzikoli komanso anthu amene adzakhale m’dziko la paradaiso.
N’chifukwa Chiyani Tiyenera Kuphunzira Baibulo?
Baibulo likuthandiza anthu mamiliyoni ambiri padziko lonse kupeza mayankho a mafunso ofunika kwambiri. Kodi inunso mukufuna kuthandizidwa?


text:
Kodi Mungathandize Bwanji Mnzanu Kapena Wachibale Akadwala?
Mayi ena dzina lawo a Maribel ananena kuti: “Bambo anga atatsala pang’ono kutulutsidwa m’chipatala, tinapempha adokotala kuti atiuze zotsatira za magazi awo. Adokotalawo anatiuza kuti, atayeza, sanapeze vuto lililonse. Komabe anaona kuti angowayezanso kuti atsimikizire. Atachita zimenezi, anadabwa kwambiri atapeza matenda moti anapepesa kwambiri n’kuitana dokotala wina wodziwa bwino za matendawo. Panopa bambo anga akupeza bwino. Ndimaona kuti tinachita bwino kukambirana ndi dokotala uja komanso kumufunsa zina ndi zina.”
Anthu ambiri amada nkhawa akauzidwa kuti agonekedwa m’chipatala kapena azipita kukaonana ndi dokotala. Koma monga zinakhalira ndi a Maribel, zimakhala bwino kwambiri wodwalayo akakhala ndi mnzake kapena wachibale woti amuthandize. Ndiye kodi mungathandize bwanji mnzanu kapena wachibale amene akudwala?
Musanakaonane ndi dokotala. Thandizani wodwalayo kulemba mmene akumvera komanso mankhwala amene sagwirizana nawo. Lembaninso mafunso amene mukuona kuti mungakafunse dokotala. Mungachitenso bwino kulemba ngati anadwalapo matendawo m’mbuyomo kapena ngati ali ndi wachibale amene anadwalapo matendawo. Ndi bwino kulemba zinthu ngati zimenezi m’malo moyembekezera kuti dokotalayo akakufunseni kapena kungoganiza kuti akudziwa kale.
Pokambirana ndi dokotala. Muzimvetsera zimene dokotala akukuuzani. Muzifunsa ngati simunamvetse ndipo musamakakamire zimene mukudziwa. Muzimupatsa mpata wodwalayo kuti azilankhulapo komanso kufunsa mafunso. Ndi bwinonso kumvetsera mwatcheru komanso kulemba zimene adokotala akunena. Mungafunsenso njira zimene madokotala amagwiritsa ntchito pothandiza munthu amene ali ndi vuto ngati la wachibale wanuyo. Zingakhalenso bwino kupempha wodwalayo kuti akaonane ndi madokotala ena m’malo mongodalira dokotala mmodzi.
Mukabwerako. Kambiranani ndi wodwalayo zimene dokotala wakuuzani. Onetsetsani kuti akumwa mankhwala motsatira malangizo a dokotala. Ndipo bwereraniko mwamsanga ngati wodwalayo sanagwirizane ndi mankhwalawo. Muzimuthandiza kuti asamangokhalira kudandaula za matenda ake ndipo muzimulimbikitsa kutsatira malangizo omwe wapatsidwa monga kupitanso kuti azikaonana ndi dokotala. Muzimuthandizanso kufufuza kuti adziwe zambiri za vuto lakelo.
Wodwala Akagonekedwa M’chipatala
Muzikhala wodekha komanso wosamala. Wodwala akamapita kuchipatala, amakhala ali ndi nkhawa. Choncho ngati inuyo mutakhala wodekha komanso wosamala, mungathandize kuti zinthu zisasokonekere. Mungachite bwino kuonetsetsa kuti mwalemba molondola mafomu akuchipatala. Muyeneranso kudziwa kuti wodwalayo ali ndi ufulu wosankha chithandizo chimene akufuna. Koma ngati wadwala kwambiri, tsatirani zimene analemberatu kapena zimene munthu amene anamusankha kuti adzamulankhulire akadzadwala, anganene. *
Muzifotokozapo maganizo anu. Muzimasuka kufotokoza maganizo anu komanso kuchita zinthu mwaulemu. Mukamachita zimenezi, ogwira ntchito m’chipatala amasamaliranso bwino wodwalayo komanso kumupatsa chithandizo chimene akufuna. M’zipatala zambiri, odwala amaonedwa ndi madokotala osiyanasiyana. Choncho mukapita kwa dokotala wina mungachite bwino kumufotokozera zimene madokotala ena ananena. Komanso popeza inu ndi amene mukudziwa bwino wodwalayo, mutha kuwafotokozera ngati akupezako bwino kapena ngati sizikusintha.
Muzilemekeza komanso kuyamikira ogwira ntchito m’chipatala. Nthawi zambiri anthu amene amagwira ntchito m’zipatala amapanikizika ndi ntchito. Choncho muzichita zinthu mowaganizira. (Mateyu 7:12) Muziwayamikira komanso muzisonyeza kuti mumawadalira. Zimenezi zingawalimbikitse kuti azigwira ntchito yawo modzipereka.
Popeza zamawa sizidziwika, ndi bwino kuti muzidziwiratu zimene mungachite komanso thandizo limene mnzanu kapena wachibale wanu angafune ngati atadwala. Mukachita zimenezi mudzasonyeza kuti ndinu bwenzi lenileni limene limathandiza pakagwa mavuto.—Miyambo 17:17.
^ ndime 8 Munthu wodwala ali ndi ufulu wosankha chithandizo cha chipatala chimene akufuna. M’mayiko ambiri mumakhala malamulo amene amaonetsetsa kuti ufulu umenewu ukutsatiridwa. Onetsetsani kuti mapepala amene wodwala analembapo zokhudza thandizo la chipatala limene amafuna, ndi olembedwa bwino. Mapepalawo ayeneranso kukhala oti alembedwa chaposachedwapa.
Onaninso
Zimene Baibulo Limanena
Werengani kuti mudziwe zimene limanena pa nkhani ya matenda komanso chithandizo cha mankhwala.


text:
Advokatų kontora BORENIUS / Švirinas ir partneriaiKhadi pafupifupi bizinesi
Advokatų kontora BORENIUS / Švirinas ir partneriai
Chilamulo labor, Chilamulo otsimikiza, Chithandizo cha zamalamulo, Finance, inshuwalansi, chilamulo, Kuthi administrative +5
Map
Ntchito gulu
Chilamulo labor, Chilamulo otsimikiza, Chithandizo cha zamalamulo, Finance, inshuwalansi, chilamulo, Kuthi administrative, Kuthi chigawenga, Kuthi civil, Lamulo banja, Lamulo land, Litigation
Qr code
vCard
Website
Site dzina: Account Suspended


text:
Kodi Mawu Akuti Kuuka kwa Akufa Amatanthauza Chiyani?
Yankho la m’Baibulo
Mawu amene anawamasulira m’Baibulo kuti ‘kuuka kwa akufa,’ anachokera ku mawu achigiriki akuti a·na′sta·sis, omwe amatanthauza “kudzuka” kapena “kuimiriranso.” Munthu amene waukitsidwa kwa akufa amakhalanso ndi moyo ngati mmene analili asanamwalire.—1 Akorinto 15:12, 13.
N’zoona kuti mawu akuti “kuuka kwa akufa” sapezeka m’Malemba Achiheberi, amene nthawi zambiri amatchedwa Chipangano Chakale. Komabe, mfundo yakuti akufa adzauka imapezeka m’malemba amenewa. Mwachitsanzo, kudzera mwa mneneri Hoseya, Mulungu analonjeza kuti: “Ine ndidzawawombola ku Manda ndiponso ku imfa.”
Kodi anthu oukitsidwa adzakhala kuti? Anthu ena akaukitsidwa, amapita kumwamba kuti akalamulire monga mafumu pamodzi ndi Khristu. (2 Akorinto 5:1; Chivumbulutso 5:9, 10) Baibulo limanena kuti kuuka kumeneku ndi “kuuka koyamba” kapena “kuuka koyambirira,” ndipo mawu awiri onsewa akusonyeza kuti padzakhalanso kuuka kwina. (Chivumbulutso 20:6; Afilipi 3:
Kodi anthu adzaukitsidwa bwanji? Mulungu anapatsa Yesu mphamvu zoukitsira akufa. (Yohane 11:25) Yesu adzaukitsa ‘onse amene ali m’manda achikumbutso,’ munthu aliyense ngati mmene analili poyamba. (Yohane 5:
Kodi ndi anthu otani amene adzaukitsidwe? Baibulo limanena kuti “kudzakhala kuuka kwa olungama ndi osalungama.” (Machitidwe 24:15) M’gulu la anthu olungamali muli anthu ngati Nowa, Sara ndiponso Abulahamu. (Genesis 6:9; Aheberi 11:11; Yakobo 2:21) M’gulu la anthu osalungama muli anthu amene sankatsatira mfundo za Mulungu koma analibe mwayi woti n’kuphunzira Mawu a Mulungu n’kumawatsatira.
Komabe, anthu amene amachita zinthu zoipa kwambiri ndipo safuna kusintha sadzaukitsidwa. Anthu oterewa akamwalira, zawo zimathera pomwepo ndipo sangayembekezere kuti angadzakhalenso ndi moyo.—Mateyu 23:33; Aheberi 10:26, 27.
Kodi anthu akufa adzaukitsidwa liti? Baibulo linalosera kuti anthu opita kumwamba adzayamba kuukitsidwa m’nthawi ya kukhalapo kwa Khristu, yomwe inayamba mu 1914. (1 Akorinto 15:21-
N’chifukwa chiyani n’zomveka kukhulupirira kuti akufa adzauka? M’Baibulo muli nkhani za anthu 9 amene anaukitsidwa, ndipo nkhani iliyonse imasonyeza kuti panali anthu amene anaonadi anthu oukitsidwawo. (1 Mafumu 17:17-24; 2 Mafumu 4:32-37; 13:20, 21; Luka 7:11-17; 8:40-56; Yohane 11:38-44; Machitidwe 9:36-42; 20:7-12; 1 Akorinto 15:3-6) Mwachitsanzo, nkhani ya Lazaro amene anaukitsidwa ndi Yesu ndi yochititsa chidwi kwambiri. Izi zili choncho chifukwa panadutsa masiku 4 Lazaroyo atamwalira m’pamene Yesu anamuukitsa ndipo anthu ambiri anamuona. (Yohane 11:39, 42) Ngakhale anthu amene ankatsutsa Yesu, sanatsutse zoti Lazaro waukitsidwa. M’malomwake, iwo anakonza chiwembu choti aphe Yesu ndi Lazaro yemwe.—Yohane 11:47, 53; 12:9-11.
Baibulo limasonyeza kuti Mulungu ali ndi mphamvu zoti angaukitse akufa komanso ali ndi mtima wofunitsitsa kuwaukitsa. Palibe chimene iye angaiwale ndipo amakumbukira chilichonse chokhudza munthu aliyense amene anamwalira. Choncho adzagwiritsa ntchito mphamvu zake zopanda malire poukitsa akufa. (Yobu 37:23; Mateyu 10:30; Luka 20:37, 38) Monga mmene taonera, Mulungu ali ndi mphamvu zoukitsa akufa komanso ndi wofunitsitsa kuwaukitsa. Potsimikizira zoti anthu adzaukitsidwa m’tsogolomu, Baibulo limati Mulungu ‘adzalakalaka ntchito ya manja ake.”—Yobu 14:15.
Maganizo olakwika pa nkhani ya kuuka kwa akufa
Zimene ena amakhulupirira: Mawu akuti kuuka kwa akufa amatanthauza kugwirizananso kwa thupi ndi mzimu.
Zoona zake: Baibulo limaphunzitsa kuti mzimu, kapena kuti moyo, ndi munthu weniweniyo osati chinthu chinachake chimene chimakhala mwa munthu ndipo chimapitiriza kukhala ndi moyo munthuyo akamwalira. (Genesis 2:7; Ezekieli 18:4) Munthu akamaukitsidwa sikuti thupi ndi mzimu wake zimagwirizanitsidwanso ayi. Koma munthuyo amakhala kuti walengedwanso.
Zimene ena amakhulupirira: Anthu ena amaukitsidwa kenako n’kuwonongedwa nthawi yomweyo.
Zoona zake: Baibulo limanena kuti anthu “amene anali kuchita zoipa adzauka kuti aweruzidwe.” (Yohane 5:29) Koma anthuwo adzaweruzidwa potengera zimene adzachite ataukitsidwa, osati zimene anachita asanamwalire. Yesu anati: “Akufa adzamva mawu a Mwana wa Mulungu, ndipo olabadirawo adzakhala ndi moyo.” (Yohane 5:25) Anthu amene ‘adzalabadire,’ kapena kumvera zinthu zimene adzaphunzitsidwe akadzaukitsidwa, mayina awo adzalembedwa mu “mpukutu wa moyo.”—Chivumbulutso 20:12, 13.
Zimene ena amakhulupirira: Munthu adzaukitsidwa ndi thupi limene anali nalo asanamwalire.
Zoona zake: Munthu akamwalira, thupi lake limawonongeka n’kusanduka dothi.—Mlaliki 3:19, 20.
Onaninso
Anthu Amene Anamwalira Adzakhalanso ndi Moyo
Kodi pali mnzanu kapena m’bale wanu amene anamwalira? Kodi n’zotheka kudzamuonanso? Werengani nkhaniyi kuti mumve zimene Baibulo limanena pa nkhani ya kuuka kwa akufa.


text:
KUWONJEZERA LUSO LATHU MU UTUMIKI
Kuwonjezera Luso Lathu mu Utumiki—Kukonza Ulaliki Wanuwanu wa Magazini
N’CHIFUKWA CHIYANI TIYENERA KUCHITA ZIMENEZI?: Zitsanzo za ulaliki zomwe zimakhala mu Utumiki Komanso Moyo Wathu Wachikhristu ndi zothandiza, koma sitiyenera kuloweza chifukwa ndi zongotithandiza kudziwa zimene tinganene. Tiyenera kukonzekera m’mawu athuathu. Tingagwiritsenso ntchito ulaliki wina kapena nkhani ina yogwirizana ndi gawo lathu. Choncho tikawerenga magazini, kuona zitsanzo za ulaliki komanso kuonera vidiyo, tikhoza kugwiritsa ntchito mfundo zotsatirazi kuti tikonze ulaliki wathu.
KODI TINGACHITE BWANJI ZIMENEZI?
Dzifunseni kuti, ‘Kodi ineyo ndingakonde kugwiritsa ntchito chimodzi mwa zitsanzo za ulalikizi?’
INDE
Chikonzekereni m’mawu anuanu. Pambuyo popereka moni fotokozani cholinga chanu. (Mwachitsanzo, munganene kuti: “Ndabwera kuti . . .”)
Ganizirani zimene munganene pambuyo poti mwafunsa funso, pambuyo poti mwawerenga lemba komanso pambuyo poti mwapereka magazini. (Mwachitsanzo, pofuna kutchula lemba munganene kuti: “Yankho la funso limeneli tingalipeze palemba ili.”)
AYI
Sankhani nkhani imene yakusangalatsani komanso imene anthu a m’gawo lanu angasangalale nayo
Ganizirani funso limene lingachititse munthuyo kufotokoza maganizo ake. Koma funsolo lisakhale lochititsa manyazi. (Mwachitsanzo, mungasankhe funso limodzi pa mafunso amene ali patsamba 2 la magaziniyo.)
Sankhani lemba loti mukawerenge. (Ngati ndi Galamukani! mungasankhe kukawerenga lemba kapena ayi chifukwa magaziniwa amalembera anthu amene sadziwa bwino Baibulo komanso mwina amakayikira zochita za zipembedzo.)
Konzani mawu amene mungauze munthu amene mukumulalikirayo, omuthandiza kuona mmene angapindulire akawerenga magaziniyo
KAYA MWASANKHA INDE KAPENA AYI:
Konzani funso loti mudzayankhe pa ulendo wobwereza
Lembani mfundo zokuthandizani kukumbukira zimene mudzanene


text:
Mfundo Zokhudza Maofesi Ndiponso Kuona Malo
Tikukuitanani kuti mudzaone maofesi athu komanso malo athu osindikizira mabuku ndipo tidzakulandirani ndi manja awiri. Dziwani malo amene kuli maofesiwa komanso nthawi imene mungaone malo.
Côte d’Ivoire
Rue J-58 - Lot 1758
Deux-Plateaux
3ème tranche, Vallon
ABIDJAN
CÔTE D’IVOIRE
+225 2241-3606
Kuona Malo
Lolemba mpaka Lachisanu
2:00 p.m. mpaka 4:00 p.m.
Nthawi yonse: Ola limodzi
Zimene Timachita
Timamasulira mabuku ofotokoza Baibulo m’Chibaule komanso m’zinenero zina 6. Zinenerozi ndi Chiataye, Chibete, Chigouro, Chiguere ndi Chiyakuba. Timajambulanso masewero ndiponso mabuku ochita kuwerengedwa, omwe anthu angamvetsere m’zinenero zambiri.


text:
GAWO 11
Nyimbo Zouziridwa Zomwe Ndi Zolimbikitsa Komanso Zamalangizo
Davide ndi anthu ena anapeka nyimbo zomwe ankaziimba polambira Mulungu, ndipo ena mwa mawu a nyimbo zimenezo ali m’buku la Masalimo. M’buku limeneli muli mawu a nyimbo zokwana 150
BUKU la Masalimo, lomwe ndi lalikulu kwambiri m’Baibulo, ndi buku la nyimbo zopatulika. Buku lonseli linalembedwa pa nthawi ya zaka pafupifupi 1,000. Pa mfundo zonse zokhudza chikhulupiriro zimene zinalembedwapo, buku la Masalimo lili ndi mfundo zambiri zosangalatsa komanso zogwira mtima kwambiri. Buku limeneli likusonyeza m’njira zosiyanasiyana mmene anthu ankamvera mumtima mwawo. Mwachitsanzo, muli mawu osonyeza kusangalala, kutamanda ndi kuyamikira Mulungu, kulira, kumva chisoni komanso osonyeza kulapa. N’zoonekeratu kuti anthu amene analemba Masalimo ankakonda kwambiri Mulungu ndiponso ankamukhulupirira. Tiyeni tione zina mwa mfundo zikuluzikulu zimene zili m’nyimbo zimenezi.
Yehova ndiye woyenera kulamulira komanso woyenera kumulambira ndi kumutamanda. Pa lemba la Salimo 83:18 pali mawu akuti: “Inu, amene dzina lanu ndinu Yehova, Inu nokha ndinu Wam’mwambamwamba, wolamulira dziko lonse lapansi.” Masalimo ambiri amatamanda Yehova chifukwa cha zinthu zimene analenga, monga nyenyezi zakumwamba, zinthu zamoyo zapadziko zomwe ndi zochititsa chidwi komanso thupi la munthu lomwe ndi lodabwitsa. (Masalimo 8, 19, 139, 148) Masalimo ena amalemekeza Yehova chifukwa ndi Mulungu amene amateteza ndi kupulumutsa anthu ake okhulupirika. (Masalimo 18, 97, 138) Ndipo masalimo ena amatamanda Yehova chifukwa ndi Mulungu wachilungamo, amene amathandiza anthu oponderezedwa ndi kupereka chilango kwa anthu oipa.—Masalimo 11, 68, 146.
Yehova amathandiza ndiponso kulimbikitsa amene amamukonda. Mwina Salimo 23 ndi lotchuka kwambiri pa masalimo onse chifukwa musalimo limeneli, Davide anafotokoza kuti Yehova ndi M’busa amene amatsogolera, kuteteza ndiponso kusamalira nkhosa zake. Salimo 65:2 limakumbutsa anthu onse amene amalambira Mulungu kuti Yehova ndi “Wakumva pemphero.” Anthu ambiri amene anachitapo machimo akuluakulu amalimbikitsidwa akawerenga Masalimo 39 ndi 51 amene Davide analemba atachita machimo akuluakulu. M’masalimo amenewa, iye anafotokoza mawu ochokera pansi pa mtima osonyeza kulapa ndiponso osonyeza kuti amakhulupirira kuti Yehova amakhululuka. Salimo 55:22 lili ndi mfundo zotilimbikitsa kuti tizidalira Yehova ndiponso tizimutulira nkhawa zathu.
Yehova adzasintha zinthu padzikoli pogwiritsa ntchito Ufumu wa Mesiya. Ndime zambiri m’buku la Masalimo zimanena za Mesiya, amene ndi Mfumu yolonjezedwa. Mwachitsanzo, Salimo 2 linalosera kuti Wolamulira ameneyu adzawononga mitundu ya anthu oipa amene akutsutsana naye. Salimo 72 limasonyeza kuti Mfumu imeneyi idzathetsa njala, kupanda chilungamo ndi kuponderezana. Malinga ndi Salimo 46:9, Mulungu adzathetsa nkhondo ndiponso adzawononga zida zonse zankhondo kudzera mu Ufumu wa Mesiya. Pa Salimo 37 timawerenga kuti anthu oipa adzawonongedwa, koma anthu olungama adzakhala padziko lapansi kwamuyaya, mwamtendere komanso mogwirizana.
Onaninso
Mulungu Angakulimbikitseni ndi Kukuthandizani i
Kodi mungatani ngati mukuona kuti mavuto anu ndi ochepa kwambiri mukayerekezera ndi mavuto adzaoneni amene anthu ena akukumana nawo?
Kodi Ufumu wa Mulungu N’chiyani?
Kodi Mfumu ya Ufumu wa Mulungu ndani, ndipo Ufumuwo udzachita zotani?


text:
Kuyankha Mafunso a M’Baibulo
Kodi imfa ya Yesu imatipindulitsa bwanji?
Mulungu analenga anthu n’cholinga choti akhale ndi moyo kwamuyaya padziko lapansi. Sanafune kuti anthu azivutika ndi matenda komanso imfa. Komabe, munthu woyambirira, Adamu, sanamvere Mulungu. Zimenezi zinapangitsa kuti asakhalenso ndi moyo kwamuyaya. Popeza anthufe tinachokera kwa Adamu, nafenso timafa. (Aroma 5:8, 12; 6:23) Choncho, Yehova Mulungu anatumiza Mwana wake padziko lapansi kuti adzafe ndi kuwombola anthu kuti adzakhalenso ndi moyo wosatha umene Adamu anataya.—Werengani Yohane 3:16.
Yesu anafa n’cholinga choti anthu adzapeze moyo wosatha. Taganizirani mmene anthu adzasangalalire padzikoli imfa ikadzatha
Imfa ya Yesu inapangitsa kuti Mulungu azitikhululukira machimo komanso kuti tikhale ndi chiyembekezo cha moyo wosatha. Baibulo limafotokoza mmene moyo udzakhalire wosangalatsa, ukalamba, matenda ndiponso imfa zikadzatha.—Werengani Yesaya 25:8; 33:24; Chivumbulutso 21:4, 5.
Kodi tizikumbukira bwanji imfa ya Yesu?
Usiku woti aphedwa mawa lake, Yesu analamula ophunzira ake kuti azikumbukira imfa yake pochita mwambo wachidule. Kukumbukira imfa ya Yesu pochita mwambo umenewu, kumatithandiza kuganizira kwambiri mmene Yehova ndi Yesu amatikondera anthufe.—Werengani Luka 22:19, 20; 1 Yohane 4:9, 10.
Chaka chino, mwambo wokumbukira imfa ya Yesu, udzachitika Lolemba pa April 14, dzuwa litalowa. Tikukuitanani kuti mudzapezeke pa mwambo umene a Mboni za Yehova adzachite kudera lanulo.—Werengani Aroma 1:11, 12.
Onaninso
Mwambo Wokumbukira Imfa ya Yesu
Chaka chilichonse anthu mamiliyoni ambiri amasonkhana pa mwambo wokumbukira imfa ya Yesu. Tikukuitanani ku mwambowu kuti mudzadziwe mmene imfa ya Yesu imakukhudzirani.
Kodi Yesu Khristu Ndi Ndani?
Werengani nkhaniyi kuti mudziwe chifukwa chake Yesu amanenedwa kuti ndi Mesiya, kumene anachokera, ndiponso chifukwa chake ali Mwana wapadera wa Mulungu.
Dipo la Yesu Ndi Mphatso ya Mulungu Yamtengo Wapatali Kuposa Zonse
Kodi dipo n’chiyani? Nanga lingakuthandizeni bwanji?